Даврий нашрларда: Савоби йўққа чиқмасин!\nХалқимиз саховатли, эҳтиёжманд кишиларга ёрдам беришга доимо шай. Юртдошларимиз орасида савоб ишлар қилиб, одамларга, элга нафи тегишини ҳаётининг мазмунига айлантирган солиҳлар кўп. Бироқ орамизда яхшиликларини миннат қилиб, савоб амалларини йўққа чиқарувчилар ҳам учраб туради.\nМиннат туфайли қилган эзгу амалларимизга соя тушади, саховатимизга путур етади. Бу ҳақда Аллоҳ таоло Қуръони каримда бундай дейди: «Остидан анҳорлар оқиб турадиган, хурмою узумлари бор, турли хил мевалари мўл боғ эгаси кексайиб, нотавон (ёш) болалари билан қолган пайтида ўша боғини оловли тўфон уриб, ёниб кетишини хоҳлайдими?! Тафаккур қилурсиз деб, Аллоҳ Ўз оятларини сизларга шундай баён қилади» (Бақара сураси, 266-оят).\nОятда Аллоҳ йўлида қилинган хайрли ишлар, савоб амаллар мевазор боққа қиёсланиб, ўтли бўрон боғни куйдирганидек, садақа ва саховат кетидан қилинган миннат солиҳ амалларни йўққа чиқариши айтилган. Демак, мўмин киши, “мен сенга фалон яхшиликни қилган эдим, лекин сен билмадинг”, деб ҳеч қачон миннат қилмаслиги керак. Аввало, яхшилик биров билиши учун қилинмаслигини теранроқ англаш зарур. Зеро, “Яхшилик қил – дарёга ташла, балиқ билади, балиқ билмаса – Холиқ”, “Ўнг қўлинг берганини чап қўлинг билмасин” каби ҳикматли гаплар бежиз айтилмаган.\nМиннат яхшилигимиздан манфаат кўрган кишига салбий таъсир кўрсатади. Кўнгли ўксийди, қаттиқ ранжийди. Бобомиз Алишер Навоий “Маҳбубул қулуб” асарида бундай кишиларнинг кўнглидан нималар кечишини гўзал тарзда баён қилган:\nҚилиб жонни фидо, биллаҳки, миннат қўйғамен жонға.\nЯъни, мутафаккир шоир миннат қилувчи кимсаларни золимга тенглайди. Улардан ҳатто жонини бериш эвазига халос бўлиш мумкин бўлса ҳам, бунга бажонидил тайёр эканини айтади.\nМиннат барча хайрли амалларимизни ювиб кетар экан, бунга доимо эътиборли бўлайлик. Беш кунлик дунёда билиб-билмай бировнинг кўнглини оғритиб қўйишдан ўзимизни тияйлик. Яхшилигимизни пеш қилиб, Яратганга гуноҳкор бўлмайлик.\nДругие материалы в этой категории: « Интернетдаги таҳдидлардан сақланайлик\tИслом маърифати – ҳамиша навқирон »


Путин, Мирзиёев ва Толибон: Россия ўз геосиёсий қудратини кучайтирмоқчи - BBC News O'zbek\nПутин, Мирзиёев ва Толибон: Россия ўз геосиёсий қудратини кучайтирмоқчи, минтақанинг янада кўпроқ давлатларида ўзининг геосиёсий манфаатларини парваришламоқчи...\nРасмий Москва кутилмаган баёнот билан чиқди, уларнинг бу баёнотини ҳатто сиёсий таҳлилчилар ҳам "қизиқ", дея қарши олишди.\nРоссия расмий Тошкент ҳам бефарқ бўлмаган ва аллақачон ўзининг ижобий фикрини билдирган жараёнга бош қўшиш ниятини эълон қилди.\nАгар, АҚШ ва Толибон ҳайъати Қатар пойтахти Доҳада тинчлик битимига эришса, нафақат унинг имзоланиш жараёнида иштирок этиш, ҳатто, кафолатчи бўлиш истагини ошкора ва расман баён этди.\nХудди шу манзарада Доҳанинг ўзида бу икки музокарачи томон ўртасида ўтган ҳафта бошланган тўққизинчи босқич музокаралар бугун ҳам давом этган.\nМузокарачилар ҳали икки кун аввал тинчлик битими пишиб қолгани ҳақида баён қилишган, ҳатто, унинг қачон имзоланиши санаси ҳам шу якшанба куни, деб эълон қилинган.\nАммо кутилмаганда, яна музокаралар чўзилиб кетган, нега бундай бўлгани тафсилотлари эса, кенг матбуотга ҳануз номаълумлигича қолмоқда.\nАгар, шу пайтгача имконли бўлган хабарларга таянилса, АҚШ ва Толибон вакиллари икки масала хусусида келишиб олишган.\nУ ҳам бўлса, АҚШ қўшинларининг Афғонистондан буткул сафарбарлиги ва бунинг эвазига Толибоннинг бирор бир жангари гуруҳга Афғонистонни хавфсиз жаннатга айлантирмаслик ваъдаси.\nАммо Афғонистонда тинчликка замин яратиши мумкин бўлган доимий оташкесим ва толибларни ҳам ўз ичига олувчи янги афғон ҳукумати масаласи тақдири ҳануз ноаёнлигича қолмоқда.\nАйрим хабарларга кўра, бу мавзу Толибон ҳайъати ва Афғонистон вакиллари иштирокидаги афғонлараро мулоқот чоғида ҳал қилинади.\nЛекин бу мулоқот қачон ва қандай шаклда амалга ошиши, унда Афғонистон ҳукумати ҳам ҳозир бўлиши-бўлмаслиги саволи ҳали-ҳамон очиқлигича қолмоқда.\nАфғонистон Толибон ҳаракати "қўғирчоқ ҳукумат" эканини айтиб, шу пайтгача расмий Кобул билан музокаралар олиб боришдан қатъий бош тортиб келган.\nБу каби воқеълик, бошқа томондан, имзоланиши кутилаётган тинчлик битими фақат икки музокарачи томон ўртасида бўлиб қолиши, толиблар бундан буёғига ҳам афғон ҳукумат кучларига қарши ҳужумларини давом этдириши мумкинлигига оид хавотирларни ҳам пайдо қилмай қўймаган.\nБошқа томондан, расмий Кремлнинг истаги билан боғлиқ янгилик ва Доҳадаги музокаралар Россиянинг Толибон ҳаракати билан "яқинлашиш" саъй-ҳаракатлари манзарасида кузатилган.\nРоссия томони буни фақатгина умумий хавф - ИШИД таҳдидига қарши иттифоқ мазмунида изоҳлаган.\nАммо экспертлар буни Россия ва президентининг янада узоқларни кўзлаган геосиёсий манфаатларига йўйишган.\nРасмий Кремль худди Толибон каби Афғонистон, яъни ўзининг жанубий чегараларидан аксарияти америкалик бўлган хорижий иттифоқ қўшинларининг бутунлай чиқиб кетишига эришиш истаги билан талқин қилишган.\nУларга кўра, воқеаларнинг бу каби ривожи расмий Кремлга АҚШнинг зиддига Марказий Осиё дохил минтақада ўзининг таъсирини янада мустаҳкамлаш, геосиёсий манфаатларини янада парваришлаш ва ўзининг геосиёсий қудратини янада кучайтириш имконини беради.\nРоссия томонининг сўнгги баёнотига ҳозирча расмий Тошкентнинг муносабати маълум эмас.\nРасмий Москваники билан қиёсланганда, АҚШ томони шу пайтгача Ўзбекистон ҳукуматининг афғон можаросига тинч йўл билан ечим топишга қаратилган сўнгги дипломатик саъй-ҳаракатларини расман ва ошкора қўллашини баён этиб келган.\nБу каби изҳоротлар Вашингтон қолиб, Ўзбекистон пойтахти Тошкентда ҳам қайта-қайта такрорлаган.\nАфғонистон Толибон ҳаракатининг Доҳадаги сиёсий идораси раҳбари бошчилигидаги ҳайъат яқинда Ўзбекистонда бўлиб қайтган.\nҲар икки томоннинг Тошкентда кечган музокаралардан бирдек мамнун қолганликлари кўрилган.\nБу мулоқотлар чоғида ҳам умумиятла Афғонистондаги тинчлик жараёнлари масаласи муҳокама этилганини билдирган расмий Тошкент буни ўзбек дипломатиясининг ютуғи, деган фикрни бўлишган.\nТолибон ҳайъати жума намозини Самарқанд, Қурбон Ҳайити намозини Тошкентда ўқиган, яна Бухорони кўриб қайтишга ҳам улгурган. Зарбоф тўнли, дўппию қийиқли бўлган.\nМеҳмонлар шарафига базмлар ҳам уюштирилган.\nБуларнинг барчаси ҳақида яна толибларнинг ўзлари хабар беришган.\nБу Толибон ҳайъатининг қарийб бир йилнинг ўзида Тошкентга амалга оширган иккинчи амалий ташрифи бўлган.\nМулоқотчи томонлар ўртасидаги бу каби илиқлик экспертлар қолиб, расмий Кобулни ҳам беэътибор қолдирмаган.\nАфғонистон Ташқи ишлар вазирлиги расмий қабул ва музокаралар динамикасидан мамнун эмасликларини расман изҳор этиб чиққан.\nЎзбекистон томони ҳалича уларнинг бу каби эътирозларига ошкора ўзининг муносабатини билдирмаган.\nБи-би-си Ўзбек Хизмати воқеаларнинг расмий Кремль билан боғлиқ сўнгги ривожи хусусида фикрини сўраб, Франциядан асли ўзбекистонлик сиёсий таҳлилчи Камолиддин Раббимовга мурожаат қилди.\nКўринг-чи, қани, сиз нима дейсиз? Ўз фикр-мулоҳазаларингиз билан ўртоқлашишни ҳам унутманг.


Сўхликлар бош вазир олдида Ғаниевни ҳокимликдан кетишини талаб қилди (видео) — Sof.uz\nЖАҲОН 13,225,594 7,689,696 574,923\n2.06 12:56 5661 Жамият\nАввал хабар қилганимиздек, кеча 1 июнь куни Бош вазир Абдулла Арипов Фарғона вилояти Сўх туманида аҳоли билан очиқ мулоқот ўтказди.\nЖамоатчилик фаоллари Қирғизистон ҳудуди орқали Ўзбекистонга ўтишда юзага келадиган қийинчиликлардан шикоят қилган учрашув видеоси ижтимоий тармоқларда кенг тарқалди ва муҳокамаларга сабаб бўлди.\nХусусан, сўзга чиққанлардан бири фарзанди ўз вақтида қўшни мамлакат вакилларининг таҳдидидан сўнг реанимацияга тушгани, бошқаларнинг болаларини қамаб қўяётганини, хавфсиз коридорсиз Ўзбекистонга ўтиш имконсиз бўлиб қолганини, баён қилиб: «Илтимос, мана шунча халққа раҳмингиз келсин», деб бош вазирга мурожаат қилган.\nБунга жавобан бош вазир Абдулла Арипов: «Ҳожи ака, бундан кейин бундай бўлмайди», — дея Фарғона вилояти ҳоким Шуҳрат Ғаниевга мурожаат қилмоқчи бўлган. Шунда учрашувга келган сўхликлар бақир-чақир билан кескин норозилик билдирган.\nШундан сўнг бош вазир аҳолини тинчлантиришга уринган, маҳаллий фаоллардан бири эса йиғилганларга тожик тилида мурожаат қилиб, тартибни сақлашга чақирган.\nУчрашувда яна бир сўхлик фаол вилоят ҳокими Шуҳрат Ғаниевнинг фаолиятидан норозилик билдирган.\nБош вазир билан учрашувда сўзга чиққан маҳаллий фаол: «Халқ Ғаниев керак эмас, деяпти», — деганидан сўнг, учрашувга келган бошқа кўплаб одамлар ҳайқириқлар билан унинг бу сўзларни олқишлаган. Шундан сўнг нутқ сўзлаётган фаол бундай талаб сабабини изоҳлаган.\n«Нима учун, биласизми? Халқ Ғаниевни ҳурмат қиларди. Ғаниев мана бу ерга келиб, керак бўлса Сўхни харитадан ўчиртириб ташлайманʼ, дебди... Тожикистон билан Қирғизистонга бераман, дебди», — деган маҳаллий фаол. Унинг бу сўзларини аҳоли вакиллари қўллаб-қувватлаган.\nУшбу видеоёзув билан бир вақтда ижтимоий тармоқларда Шуҳрат Ғаниев иштирокидаги йиғилиш аудиоёзуви ҳам тарқалган (йиғилиш айнан қачон, қаерда, нима сабабдан ўтказилгани маълум эмас). Унда Фарғона вилояти ҳокими «Сўхликлар ношукр халқ» деган мақола газеталарга чиқишга, телевидениеда беришга тайёр турганини айтиб, Ленбур қишлоғи аҳолиси «шундай қилаверса» уни Сўх харитасидан ўчиртириб юборишини таъкидлаган.\nМАВЗУГА ДОИР: Сўх туманидаги вазият борасида (тахлил)\nЭслатиб ўтамиз, 31 май куни Ўзбекистоннинг Сўх тумани Чашма қишлоғи ва Қирғизистоннинг Қадамжой тумани Чечме қишлоғи аҳоли ўртасида Қирғизистон ҳудудида жойлашган, сувидан Ўзбекистон ҳам фойдаланадиган «Чашма» булоғи устида баҳс чиқиб, катта можарога айланиб кетган. Сўх тумани ҳокимлиги маълумотларига кўра, ҳодиса оқибатида 187 нафар ўзбекистонлик тан жароҳати олган, Ўзбекистон ҳудудидаги учта хонадонда ёнғин чиққан.\nУшбу ҳолат юзасидан 1 июнь куни Ўзбекистон бош вазири Абдулла Арипов Ўзбекистон—Қирғизистон чегарасида қўшни мамлакат ҳукумати раҳбари билан учрашди. Бундан ташқари, Президент Шавкат Мирзиёев Қирғизистон президенти Сўронбай Жеэнбеков билан телефон орқали мулоқот қилди. Мулоқот чоғида бундай вазият бошқа такрорланмаслиги учун чоралар қабул қилиш муҳимлиги таъкидланган.\nАбдулла Арипов Фарғона вилояти инсон ҳуқуқлари Шуҳрат Ғаниев Ҳокимлар Сўх можароси\nКеча, 16:17 1554\nКеча, 15:52 1303\nКеча, 13:19 771 Ўзбекистон


Коронавирус бепуштликка олиб келиши ростми? Исириқнинг вирусга даволиги-чи? | Qalampir.uz\nЖамият\t20 Март 15:28 13626\nCOVID-19 коронавирус инфекцияси Ўзбекистонга кириб келгач, ижтимоий тармоқларда турли-туман миш-мишлара авж олди. Исириқнинг вирусга қарши даво бўлиши, коронавирусга чалинганларнинг бепушт бўлиб қолиши шулар жумласидан.\nСоғлиқни сақлаш вазирлиги ҳузуридаги Санитария-эпидимиологик осойишталик агентлиги директори Баҳром Алматов бу каби миш-мишларга аниқлик киритди. Хусусан, у бепуштлик масаласига қуйидагича изоҳ берди.\n“Йўқ. Бундай маълумот йўқ. Жаҳон соғлиқни сақлаш ташкилоти мутахассислари ҳам бундай хулосага келишмаган. Менимча, таъсири йўқ”, дейди Соғлиқни сақлаш вазирлиги ҳузуридаги Санитария-эпидимиологик осойишталик агентлиги директори Баҳром Алматов.\nУ Исириқнинг вирусга даво экани ҳақидаги маълумотни рад этган бўлса-да, унинг бошқа фойдалари мавжудлигини айтиб ўтди.\n“Исириқ ушбу касалликка қарши тўғридан-тўғри ёрдам бермайди, лекин фойдали жиҳатлари кўп.\nИсириқ нафас йўлларини тозалайди ва одамда аксиришни келтириб чиқаради. Аксирганда нафас йўлларида туриб қолган турли чанглар ташқарига чиқиб кетади”, деди Баҳром Алматов.\n30 Март 23:35 105878\n29 Март 20:52 51021\n30 Март 14:59 43662\n31 Март 18:28 40565\n29 Март 06:24 39498


Пятница, 14 Январь 2022 00:00\nОлий ҳиммат соҳиби ва бу диннинг ғами билан дардланган мусулмон киши учун энг аҳамиятли нарса умрининг ҳар бир лаҳзасига эга бўлиши ва уни Аллоҳнинг розилигидан бошқа йўлда зое қилмаслигидир. Бу борада Аллоҳ азза ва жалла Аср сурасида бизга тўғри йўлни кўрсатган: «Аср (вақти)га қасамки, (Барча) инсон зиён-бахтсизликдадир. Фақат иймон келтирган ва яхши амаллар қилган, бир-бирларига Ҳақ (йўли)ни тавсия этган ва бир-бирларига (мана шу Ҳақ йўлида) сабр-тоқат қилишни тавсия этган зотларгина (нажот топгувчидирлар)» (Аср сураси 1-3 оятлар).\nВақтга эга чиқиш ва ундан тўғри йўлда фойдаланишга ёрдам берадиган энг муҳим йўл - вақт кишининг эга бўлган энг қимматли бойлиги эканига ишонишдир. Аллома Абдулфаттоҳ Абу Ғудда роҳимаҳуллоҳ айтадилар: «Билгинки, замон бир лаҳзаси ҳам зое кетмаслиги керак бўлган улуғ нарсадир. Чунки, Расулуллоҳ соллаллоҳу алайҳи васалламдан ривоят қилинган саҳиҳ ҳадисда: «Ким «Субҳаналлоҳи-лъазийми ва биҳамдиҳи», деб айтса Жаннатда у учун бир ҳурмо дарахти экилади», деб келади. («Сунани Термизий» 5/511 ва «Саҳиҳи Ибн Ҳиббон» 3/109 да келган). Одам боласи неча соатларни улкан савоблардан бебаҳра ҳолда бекорга ўтказиб юборади?! Кунлар мисоли экин қилиш вақтига ўхшайди. Ақилли киши уруғ экишдан тўхтаб туриши ёки бепарво бўлиши ақлга сиғадими?». («Қийматуз замон» китобида келган 60-бет).\nИмом Ибн Жавзий роҳимаҳуллоҳ айтадилар: «Билгинки, эй ўғилчам! Кунлар соатларга ва соатлар эса, нафасларга ёйилган. Ҳар бир нафас бир қутидир. Нафасинг бекорга кетишидан эҳтиёт бўлки, Қиёмат куни бўш қутини кўриб, надомат чекмагин! Сарфлаётган соатларинг нималарга кетаётганига қара! Уларни энг улуғ нарсаларга йўналтир! Ўзингга илтифот қил ва энг шарафли амалларни қилишга одатлан! Ишингни гўзал ва пухта қил! Висол куни келганида сени хурсанд қиладиган амалларни қабр сандиғига юборгин!».\n«Вақт олтиндир, деб айтилади. Бу сўз борлиқни моддий ўлчайдиган кишиларга нисбатан тўғри. Бироқ, бундан узоқроқни ўйлайдиган кишиларга нисбатан вақт ҳаёт демакдир. Эй инсон, бу борлиқда сенинг ҳаётинг туғилиш ва ўлим орасида ўтадиган вақтдан бошқа нарсами?! Олтин бир кун келиб қўлдан кетса, яна бир бор йўқотгандан ҳам зиёда қилиб, қайтариб олишинг мумкин. Аммо, ўтган вақтни ва сонияни ҳеч қачон ортга қайтара олмайсан! Демак, вақт олтиндан ҳам, олмосдан ҳам, ҳар қандай жавҳарлардан ҳам қимматлироқдир. Чунки, у ҳаётдир...». («Қийматуз замон» китобида келган 122-123 бетлар).\nШайх Салоҳ Абулҳож ҳафизаҳуллоҳнинг\n«Қалбни суғорган ҳикмат зилоли» китобидан.\nАбдуссами Хайруллоҳ таржимаси\nСтраница 5 из 1762


Суриядаги фуқароларимизни қайтариш учун иккинчи операцияга тайёргарлик кўрилмоқда » Sangzor.uz - Инновацион ахборот портали\nSangzor.uz » Жамият » Суриядаги фуқароларимизни қайтариш учун иккинчи операцияга тайёргарлик кўрилмоқда\nЎзбекистон Суриядаги фуқароларни қайтариш учун иккинчи операцияга тайёргарлик кўрмоқда. Бу ҳақда Azon.uz порталида маълумот келтирилган.\nУшбу улкан аҳамиятга эга «Меҳр» инсонпарварлик операцияси муборак Рамазон ойида амалга оширилгани ҳам мусулмонларнинг қалбга катта сурур бағишлади. ОАВ маълумотига кўра, амалиётни ўтказишда бир қатор хорижий давлатлар ва халқаро ташкилотлар кўмаклашган.\n«Тан олиш керак, 156 нафар Сурияга кетганлар биз уларга шароит яратиб бермаганимиз учун кетган!\nСуриядан фуқароларимизни катта қийинчилик билан олиб келдик. У ерга учган биринчи самолётимизни уриб тушириш билан таҳдид қилишди. Менга қўнғироқ бўлди, уриб туширишмоқчи деб. Мен энг яқин аэропортга қўниш ҳақида топшириқ бердим. Улар Озарбайжонга қўниб, кейин ортга қайтишди. Жангарилар лагерига 5 та автобусимиз кириб, 2 таси қайтиб чиқди. Қолган фуқароларимизни бермади», – деган эди Президент Шавкат Мирзиёев.\n«Улар ҳозир Суриянинг Ал-Хасака вилоятидаги «Ал-Хол» лагерида. Уларнинг шахслари аниқланган. Улар 48 та аёл, қолганлари эса болалардан, жумладан учта етим боладан ташкил топган» , – маълум қилади ДХХ.\nШунингдек, хорижий ОАВлар Сурия ва Ироқ армиялари билан тўқнашувлар натижасида асирга тушган Ўзбекистоннинг бошқа фуқаролари ҳақида ҳам хабар бермоқда.\nТеги: Террор ДХХ Сурия


6 йил алимент тўламай қамоққа тушди\nМажбурий Ижро Бюросининг Қува туман бўлими иш юритувида фуқаролик ишлари бўйича Фарғона туманлараро судининг 2015 йил 23 апрелдаги суд буйруғига асосан қарздор О.Абдуллаевдан Ю.Абдуллаева фойдасига икки нафар вояга етмаган фарзанди учун алимент ундириш ҳақидаги ижро ҳужжати мавжуд эди. Ижро ҳужжати бўйича Бюронинг Қува туман бўлими томонидан мажбурий ижро ҳаракатлари олиб борилиб, қарздор О.Абдуллаевдан алимент ундиришга қаратилган барча чоралар кўрилган, бироқ бунинг имкони бўлмаган эди. Чунки, унинг яшаш манзилида ҳам эҳтиёжидан ортиқча мол-мулклар аниқланмаган. Бунинг устига О.Абдуллаев 2015 йил май ойида яшаш жойини тарк этиб, ишлаш учун Тошкент шаҳри ва вилояти ҳудудларига кетиб юборганди.\nУнга нисбатан ўтказилган қидирув тадбирлари самарасиз якунланди. Эътиборлиси, қарздор фарзандлари учун суд қарори қабул қилингандан буён 6 йилдан ортиқ вақт давомида умуман алимент тўламасдан келиб, унинг алиментдан бўлган қарзи 63 миллион 486 минг 906 сўмни ташкил қилганди.\nБюронинг қидирув инспекторлари томонидан олиб борилган тезкор чоралар натижасида О.Абдуллаев тунги пайтда ота-онасининг уйига келган вақтида ушланди ва унга алимент қарзини тўлаш таклифи берилди. Алимент пулини тўлашдан қатъий бош тортиши унга нисбатан Ўзбекистон Респуб- ликаси МЖтКнинг 474-моддаси 1-қисмига асосан маъмурий баённома расмийлаштиришга сабаб бўлди.\n2021 йил 22 июнда жиноят ишлари бўйича Қува туман судида О.Абдуллаевга нисбатан қўзғатилган маъмурий ишни кўриш узоққа чўзилмади, қарздор отанинг ўз фарзандлари учун “бир сўм ҳам тўламайман” деган гапларининг ўзи раислик этувчига кифоя қилди ва кўп ҳам ўйлаб ўтирмасдан унга нисбатан 15 сутка қамоқ жазосини тайинлади.\nШу тариқа суд томонидан қарздор отага жазони ўташ жараёнида ўзининг фарзандлари олдидаги оталик бурчини яна бир бор чуқур ўйлаб кўриши учун етарли вақт берилди.\nДилшоджон АҲМЕДОВ, Бош\nМИБнинг Қува туман\nPrevious Ўғилдан отага алимент ундириш\nNext «Каптива»нинг сотилишини олдини олмоқчи


Мобил алоқанинг сифатсизлигидан қаерга шикоят қилиш мумкин?\n28 июн 2022, Тошкент вақти: 18:21\nКейинги пайтларда Озодлик муштарийларидан мобил алоқанинг ёмонлиги боис боғланиш имконсизлигидан ва мобил Интернетнинг секинлигидан шикоятлар кўпайди. OzodJavobнинг бугунги сонида шундай ҳолатларда қаерга мурожаат қилиш мумкин, деган саволга жавоб излаймиз.\nХоразмнинг Гурлан туманида яшовчи Рустам исмли муштарий e-mail орқали мурожаат қилиб, мобил алоқанинг сифатидан қониқмаётгани ҳақида ёзди.\n“Телефоним Ucell компаниясига уланган. Бирор жойга телефон қилмоқчи бўлсам, 4-5 марта уринишга тўғри келади. Агар Россияда ишлаётган акам телефон қилса, умуман гаплашиш имкони йўқ, томга чиқиб гаплашаман. Ucell идорасига борсам, ҳар сафар “яқинда яхшиланади” деган жавоб беришади. Ҳокимиятга борсам, “Бу бизнинг ишимиз эмас” дейишади. Бошқа яна қаерга шикоят билан мурожаат қилишим мумкин?”, дея сўради гурланлик Рустам.\nТошкентлик Анвар эса Twitter орқали мурожаатида мобил Интернетнинг сифатидан шикоят қилди.\n“Телефонимда Интернетдан фойдаланаман. Beeline нинг "1500 MВ" пакетини 11 долларга сотиб оламан. Тезлик умуман расво. Каттароқ файлни очаман десам, қотиб ётаверади. Операторлар билан боғланиш имкони йўқ. Кимга мурожаат қилишни ҳам билмайман. Бошқа компанияга ўтиб кетай десам, ҳаммаси ҳам шу аҳволда”, дея ёзғирди тошкентлик Анвар.\nОзодликка WhatsApp орқали ҳам айни мазмундаги кўплаб мурожаатлар бўлмоқда.\nМана шундай ҳолатларда, аввало мижоз сифатида қайси мобил оператори хизматидан фойдаланилса, ўша компанияга мурожаат қилиш лозим.\nҚуйида Ўзбекистондаги мобил операторлари билан боғланиш ҳақидаги маълумотлар:\nBeeline компаниясининг Тошкентдаги бош офиси ва вилоятлардаги ҳудудий бўлимларининг телефон рақамлари ва Интернет орқали онлайн тарзда мурожаат қилиш линки;\nUcell компаниясининг Тошкентдаги ва вилоятлардаги офисларининг телефон рақамлари ва онлайн савол йўллаш линки;\nUzMobile компаниясининг телефон рақамлари;\nPerfectum mobile компаниясининг телефон рақами +998-98-305-11-11, +998-98-127-00-77\nШунингдек, амалдаги тартибга кўра, фуқаро истеъмолчи сифатида ўзи яшаётган Истеъмолчилар ҳуқуқларини ҳимоя қилиш жамиятларига мурожаат қилиши мумкин. Ҳамда фуқаролар мобил алоқадан қониқмаслиги борасида Ўзбекистон Республикасининг Хусусийлаштириш, монополиядан чиқариш ва рақобатни ривожлантириш давлат қўмитасига ҳам мурожаат қилиши мумкин.\nОзодлик мухбири суҳбатлашган мазкур қўмита ҳамда Истеъмолчилар ҳуқуқларини ҳимоя қилиш жамиятларидан олинган жавоблардан маълум бўлишича, шу пайтгача фуқаролардан мобил алоқа ёки мобил Интернет сифатсизлиги борасида бирорта шикоят бўлмаган.\n“Бизнинг туманда мобил алоқа сифатидан қониқмаслик бўйича умуман шикоят тушмаган. Лекин шикоят бўлса, албатта ўрганамиз. Фуқаролар ҳали ҳам ўз ҳуқуқлари борасида курашишни ўрганмади. Кейинги пайтда ҳақиқатдан ҳам мобил алоқа сифати жуда ёмон. Лекин бирор мурожаат тушмаса, буни ўзимизча ўрганишга ҳаққимиз йўқ”, деди Тошкентдаги Мирзо Улуғбек тумани Истеъмолчилар ҳуқуқларини ҳимоя қилиш жамиятининг ўзини таништирмаган ходими.\nШу ўринда Озодликка маълум бўлган мобил алоқа ва Интернет билан боғлиқ шикоят туфайли ҳал бўлган иккита ҳолатни эслатиб ўтсак:\nНавоий вилояти Нурота туманидаги Чашма, Оқтепа ва Ажрим қишлоқлари аҳолисининг мобил алоқа ўта сифатсизлиги борасидаги мутасаддиларга шикоятидан сўнг ушбу қишлоқлар ҳудудида мобил операторлари иккита антенна ўрнатишган. Натижа қишлоқларда мобил алоқа сифати нисбатан яхшиланган.\nЎтган йили Тошкентдаги телефон муштарийларининг алоқа сифатсиз эканидан шикояти натижасида "Ўзбектелеком" ўз мижозларидан узр сўраб, мижозларга товон сифатида бир ойлик абонент шартномасинг 20 фоизини қайтарган.\nУшбу мижозлар кейинчалик бошқа компаниялар, асосан, Beeline ва Ucell га ўтиб кетди. Бу мобил операторлар эса шунча мижозга хизмат кўрсатишга тайёр эмаслиги ортида алоқа сифатининг пасайиши кузатилди.\nКомпаниялар кейинги бир йил давомида сифат яхшиланиши борасида бир неча бор ваъда берган. Бироқ ушбу ваъдалар ҳануз ижобат бўлганича йўқ.


Хитойлик олимлар "COVID-19" қандай келиб чиққанини аниқладилар. У лабораторияда яратилмаган - Халқ сўзи\n15:53 19 Июль 2021 Дунё\nКоронавируснинг келиб чиқиши фақат табиий бўлиши мумкин. Худди шундай хулосага хитойлик олимлар томонидан келинди, деб ёзмоқда "Science China Life Sciences".\nХабарга кўра, Хитойда ўрганишлар олиб бораётган 20 дан ортиқ маҳаллий олимлар ва инглиз тадқиқотчиси коронавирус табиий келиб чиққани ҳақида хулоса қилишган.\nУларнинг таъкидлашича, "SARS-CoV-2" вируси 2003 йилги "SARS-CoV" намунаси билан таққослаганда одам популяциясига жуда мослашган. "COVID-19" тарқалишидан олдин патоген инсон популяциясида қандайдир эволюцияни бошидан кечирган.\n"SARS-CoV-2" катта шаҳарда ҳайвонот бозорида ривожлана олмади ва ҳатто лабораторияда ҳам. "SARS-CoV-2"нинг келиб чиқиши муҳокама қилинганда, мослашувчан силжишнинг узоқ жараёнини ҳисобга олиш керак", дейилади мақолада.\nАввалроқ, АҚШ разведкаси коронавирус пайдо бўлишининг сабабларини аниқлай олмагани ҳақида хабар берилган эди. Эслатиб ўтамиз, май ойи охирида АҚШ президенти Жо Байден янги коронавируснинг келиб чиқишини 90 кун ичида аниқлашни буюрган эди.


Коронавирус хавфи мавжудлигида антибиотикларнинг ўрни қандай? Эксперт жавоб берди | Qalampir.uz\nКоронавирус хавфи мавжудлигида антибиотикларнинг ўрни қандай? Эксперт жавоб берди\nЖамият\t23 Июль 21:44 7425\nБугун аҳоли орасида коронавирусдан даволаниш ёки профилактика мақсадида антибиотик қабул қилиш ҳоллари учраб турибди. Маълумотларга қараганда, ҳозирда антибиотикларни нотўғри қўллаш натижасида дунёда йилига 700 минг киши вафот этади. Бу коронавирусдан вафот этаётганлардан кам кўрсаткич эмас. Жаҳон соғлиқни сақлаш ташкилотининг (ЖССТ) маълум қилишича, антибиотиклардан фойдаланиш тартибга олинмаса, 2050 йилга бориб йилига 10 миллионга яқин одам вафот этиши мумкин.\n“Энг аввал айтиш керак бўлган гап шу: антибиотиклар коронавирусни даволамайди. Чунки антибиотик — бактерияларга қарши восита, вирусга таъсир этмагани етмаганидек, унинг тарқалишига шароит яратиб беради”, дейди Соғлиқни сақлаш вазирлиги ҳузуридаги фармацевтика тармоғини ривожлантириш агентлиги бошқарма бошлиғи Муҳаббат Ибрагимова.\nШунингдек, мутахассис антибиотикларни тартибсиз ва рецептсиз қўллашнинг зарари ҳақида ҳам маълумот берган.\n“Антибиотикларни рецептсиз ва тартибсиз қабул қилиш организмда чиндан ҳам антибиотикка зарурат туғилганда у таъсир қилмай қолишига олиб келади. Бунинг сабаби организмда антибиотикка нисбатан чидамлилик пайдо бўлган бўлади”, дейди Ибрагимова.\nМутахассиснинг қўшимча қилишича, коронавирус дастлаб, тарқала бошлаган пайтда одамлар уни шамоллаш деб ўйлаб, антибиотикларни шифокор ретцептисиз ҳам қабул қила бошлашди. Коронавирусга чалинганда антибиотик истеъмол қилинса, касалликка таъсир қилмайди. Чунки унинг сабабчиси бактерия эмас, вирус бўлади. Беморнинг аҳволи оғирлашиб, иммунитет кучсизланади.\n“Агар бемор шундай шароитда инъекцион ва инфузион воситалар билан уйда муолажа олса, оқибати ўлим билан якунланиш хавфи бор. Яна бир гап. Антибиотиклардан палапартиш фойдаланиш тананинг бошқа аъзолари фаолиятига ҳам салбий таъсир этади. Жумладан, инсонда жигар ва буйрак етишмовчилиги бўлса, ушбу воситадан ўзбошимчалик билан фойдаланиш ўлим ҳолатигача олиб бориши мумкин. Энг ёмон таъсири эса анафилактик шок, яъни аллергик реакция бўлиб, бемор қисқа муддат ичида вафот этади.\nШу боис, антибиотикларни фақат ва фақат шифокор тавсияси билангина олиш лозим. Акс ҳолда, касалликдан даволанаман, деб ўзингиз ва яқинларингиз саломатлигига жиддий зарар етказиб қўйишингиз мумкин”, дейди Муҳаббат Ибрагимова.\n13 Сентябрь 15:24 39361\n14 Сентябрь 20:19 34698\n14 Сентябрь 10:58 30785\n13 Сентябрь 15:27 26532\n13 Сентябрь 08:29 25061


Ўзбекистон бош прокурори Ниғматилла Йўлдошев Олий Мажлис Сенатининг 14-ялпи мажлисида Тошкент вилоятининг Бўстонлиқ туманида жойлашган Чорвоқ сув омбори атрофидаги маргимуш заҳарли кимёвий моддаси кўмилган ҳудуд, ундан сизиб чиқаётган сувлар қандай оқибатларга олиб келиши мумкинлиги ҳақида маълумот берди.\n«Ташвишли ҳолатлардан яна бирини олдинроқ ўтказган ўрганишларимизда аниқлаганмиз. Чорвоқ сув омбори атрофида маргимуш заҳарли кимёвий моддаси кўмилган жой бор. Ушбу ҳудуддан сизиб чиқаётган сувлар Тошкент вилояти, Тошкент шаҳри, қолаверса, кейинги вилоятларимизнинг ичимлик сувини зарарлантиришга олиб келади.\nБу борада Вазирлар Маҳкамасининг, янглишмасам, 2010 йилдан кейин қабул қилинган қарори ҳам бор. Бу ҳудудни қабристон деймиз. Ҳукумат қарорида шу ҳудудни бошқа жойга кўчириш масаласи бор. Агар эртага сув кўпайиб кетса, улардан оқиб чиқадиган зарарли моддалар аҳолимиз соғлиғига жиддий путур етказиши аниқ.\nШунинг учун ҳам ҳозир Вазирлар Маҳкамасида 10 та штат бирлигидан иборат экологияни сақлаш бўйича инспекция ташкил қилинди. Инспекция мустақил равишда фаолият юритади. Прокуратура органларига бу жараённи назорат қилиш учун 10 кишидан иборат штат бирлиги ажратилди. Ўтган йилнинг ўзида ўзимизнинг ходимлардан 10 нафарини шу иш учун ажратдик ва улар тўлиқ фаолият кўрсатишга ўтишди», – дейди бош прокурор.\nВазирлар Маҳкамасининг 2021 йил 23 февралдаги «2021-2022 йилларда Тошкент вилоятининг Бўстонлиқ туманини комплекс ижтимоий-иқтисодий ривожлантириш чора-тадбирлари тўғрисида»ги қарорида Бўстонлиқ туманининг «Якка тут» маҳалласидаги Маргимуш қабристонини лойиҳа асосида реконструкция қилиш учун маҳаллий бюджет маблағлари ҳисобидан 5 млрд сўм ажратилиши кўзда тутилган. Ушбу вазифа 2021 йил давомида амалга оширилиши белгиланган.\nФВВ Чорвоқ сув омборидаги чиқиндилар билан боғлиқ видеога муносабат билдирди\nСенаторлар Олий суд раисини сайлаш тўғрисидаги масалани кўриб чиқади


Қозоғистонда 18 майдан масжид, кафе ва меҳмонхоналар фаолиятини тиклайди | Qalampir.uz\nҚозоғистонда 18 майдан масжид, кафе ва меҳмонхоналар фаолиятини тиклайди\nОлам\t13 Май 18:23 6615\n18 майдан бошлаб Қозоғистонда диний ибодат жойлари, кафелар, ошхоналар ва меҳмонхоналар иш фаолиятига рухсат берилади. Бу ҳақда бугун, 13 май куни “Tengrinews.kz“ нашри хабар қилди.\n“Бугун, 13 май куни коронавирус тарқалишининг олдини олиш бўйича идоралараро комиссия йиғилишида Бош вазир ўринбосари Эрали Туғжанов бошчилигидаги иқтисодиётни қайта тиклаш ва бандликни таъминлашга қаратилган бир қатор аниқ қарорлар қабул қилинди“ дейилади хабарда.\nШундай қилиб, 2020 йил 18 майдан бошлаб Қозоғистон ҳудудида қуйидаги фаолият турлари рухсат этилади:\n– меҳмонхоналар мажмуалари;\n– сиғими 30 ўринга мўлжалланган овқатланиш жойлари;\n– санитария талабларига мувофиқ ёзги майдончалари бўлган очиқ ҳавода ишлайдиган умумий овқатланиш объектлари.\nБундан ташқари, 18 майдан бошлаб диний ибодат объектларининг санитария меъёрларига мувофиқ ишлаши қайта тикланмоқда. Бунда умумий фойдаланиш майдонининг 30 фоизидан кўпи тўлдирилмаслиги қатъий белгиланган.\nСўнгги маълумотларга кўра, Қозоғистонда коронавирус билан боғлиқ 5 417 та ҳолат қайд этилган. Касалланганларнинг 2 223 нафари соғайган, 32 нафари эса вафот этган. Мамлакатдаги мавжуд беморлар сони 3 162 тани ташкил қилмоқда.\nКарантин Коронавирус Қозоғистонда\n03 Август 12:54 48574\n04 Август 15:22 43063\n03 Август 12:28 35991\n02 Август 21:48 32027


00:00 / 10.09.2011 | eski savollar | 981\nхазрат сиз "зикр ахлидан суранг" 23 сонида бу хакда жавоб бергансиз лекин баъзи "карсарлар"ой битта саудия билан бизни 2соат фаркимиз халос деб узлари тугул бошкаларни рузаларини телефонда айтиб булса хам ,икки соат колган булса хам очтириб юборишяпди( буни чакимчилик деб тушунмайсиз деган умиддаман мусулмонлар тафрика булмасин деган умиддаман) интернетда астрономларни сайтини куриб чиксам бизда хеч кандай хато булмаган экан чунки ой 31дакуринган деган маълумотни берган,савол ;саудияда хам обсерватория борми ёки каердан улар бу хулосага келишади.юкоридаги "кайсарлар"га нима деб тушунтириш керак.\n- Қайсарларга илмингиз бўлмаганидан кейин жим юринг дейиш керак. Ҳар ўлка ўзи ойнинг янгиланишини ўзи белгилайди. Агар нотўғри белгиланса ҳам кўпчилик ихтилофга тушмаслиги учун ўшанга эргашиш керак. ҳеч ким улар қилган ишни тўғри демаган. Саудияда ҳам, бошқа ўлкаларда ҳам расадхоналар бор. Айнан ўша расадхоналар бу йилги Рамазон ҳайити ўз юртларида нотўғри белгиланганини айтишди. Ҳамма муфтийларига қарши чиқишди. Катта норозиликлар бўлди. Миср ва Саудия муфтийлари баёнот беришга мажбур бўлдилар. Уларни расадхонада турган қари одамларнинг кўз билан кўрдим деганига ишонганлари учун айблашди.- Энди сиз айтган “қайсарлар” билмай қилган бўлсалар ўз рўзаларини қазосини тутишлари керак. билиб қилган бўлсалар, олтмиш кун каффорот рўзаси тутадилар. Агар бировларга очтириб юборган бўлсалар, қиёматда жавобини берадилар.\nРамазон ойида ва жума куни вафот этганлар жаннатга кирадими сўровсиз.


Қозоғистонда транспорт назоратининг интеллектуал тизими жорий этилади\n20 Декабрь 09:05\nNUR-SULTAN. Кazinform - Яқин келажакда Қозоғистонда транспортни назоратининг интеллектуал тизими ишга туширилади. Бу ҳақда Қозоғистон бош вазири Асқар Мамин маълум қилди, дея хабар беради Kazinform мухбири.\n«Автомобил транспорти соҳасида транспорт назорати ҳудудини рақамлаштириш мақсадида Индустрия ва инфратузилмаларни ривожлантириш вазирлиги томонидан транспорт назоратининг интеллектуал тизимини яратиш ва жорий этиш бўйича ишлар олиб борилмоқда», - А. Маминнинг депутат сўровига берган жавоби да.\nУнга кўра, тизим йўловчи ва юк ташувчи транспорт воситаларининг шаҳарлараро қатновини амалга оширувчи (электрон транспорт воситалари ва рухсатномаларни текшириш, рухсат этилган оғирлик ва ўлчовларга мувофиқлиги ва ҳ.к.) ҳуқуқбузарларга жарима тўлаш бўйича кўрсатмаларни автоматик тарзда ишлаб чиқади ва юборади. Бу йўналишдаги қадамлар транспорт назоратини амалга оширишда инсон омилининг олдини олишга қаратилган.\n«Тизим 2023 йилга мўлжалланган «Рақамлаштириш, фан ва инновациялар орқали технологик ютуқ» миллий лойиҳасига киритилган. Айни пайтда тизимни яратиш бўйича инвестиция таклифи ва техник топшириқни ишлаб чиқиш масаласи кўриб чиқилмоқда», - деди Бош вазир.\n#Транспорт #ҚР Бош вазири


Қабулхонада ҳокимнинг тўқсонга кирган отасига нима бор? - zarnews.uz\nЁшларни иқтидор, салоҳиятига қараб каттароқ мансаб-мартабага кўтариб қўямизда, сўнг уларни яна ўзимиз «эскичаси»га йўлдан оздирамиз – калондимоғлик, манманлик бало-қазоларига гирифтор этамиз.\nБу қишлоқларда «адағ-адағ», «папалаш» ҳам дейилади. Йўқ, ана шу бало-қазоларни нафақат ёшларга, балки ўзимизга ўзимиз қиламиз.\nНохос ўша ўзимиз рўйхушлик берган катта мансабдор ёш раҳбарга ишимиз тушиб, унинг қабулига борсак ва у иши кўплик қилиб, вақти бўлмай беихтиёр ўзимиз ёмон кўрган калондимоғликни ўзимизга «совға» қилса, дод-вой кўтариб дунёни бузишгача борамиз. Ўзимиз пиширган ошни ўзимиз егимиз келмай қолади.\nМансаб курсида ўтирган ўта билимдон, ишчан, иқтидорли, камтар йигитча энди нимагадир кўримсиз кўриниб кўзимизга ва уни ўзимиз ўтмишдан миямизга сингган, сингдирилган – салобатли, важоҳатли, бадқовоқ, димоғдор, қориндор, кўринишидан одамларни «суст» бостириб, «ичини ўпириб юборадиган» тажовузкор қиёфада кўришни истаймиз.\n«Ҳа, нима, раҳбар бўлгач, қамчисидан қон томиб турсин-да. Ҳар гапи юракни зир титратиб, ўйиб юборсин! Ана буни раҳбар деса бўлади».\n…Балли, яхши гап. Аммо ҳадемай, у шу қилиғини ўзимизга қилса-чи? Бир дўқ уриб ичимизни, «нуратиб» юборса-чи?!\n…Маориф бўлимида ўзимни бир пайтлар ўқитган Сойим маллимни жиғибийрон, сўкинган ҳолда учратиб қолдим.\n- Ҳа, маллим?\n- Қара, ўзим ўқитган ўқувчим-а! Тумшуғига хода етмайди, де! Ҳайф-е!\nҲа, биз ўзимиз пиширган ошни ҳам ана шунақа қилиб еймиз жиғибийрон ҳолда. У танамизга сингармиди дейсиз сўнг. Асло!\nБиз кўпинча ёшларимиздан илм, маърифат, қалб поклиги, одоб, мукаммалликни талаб қилмасдан турибоқ иқтидорларини сездикми келгусида «каттакон» раҳбар бўлиб кетишига ишондикми - бас, булар бариси бир четда қолиб, улардан калондимоғ-у улуғвор, савлат – сиёсатли бўлишларини сўраймиз, ўргатамиз шунга.\nБу нодонларча ҳой-у ҳавасларимиз эса вақти-соати келиб, бошимизга битган балога айланади.\n…Тўқсон ёшли отахон ҳоким ўғлининг қабулига, қабулхонасига келибди. Нима бор унга бу ерда? Нима?!\nУйгинасида ўтириб ёки тўшагида ётволиб, баҳузур ҳоким ўғлига қўнғироқ қилса ҳам муроди ҳосил бўларди-ку.\nЙўқ, у буни истамайди. Ўзининг ҳокимнинг отаси эканлигини, ана шундай зўр илм, иқтидорли фарзандни вояга етказганлигини намойиш этиб «ҳамма»га кўринмоқчи, кибрланмоқчи бўлди. Эҳ… Отаси қабулхонасига келган ёшгина, иқтидорли, илмли, ишчан, ҳоким ўғилга отанинг бу нохуш қилиғи қанчалик оғриқли таъсир этишини энди тасаввур қилинг…\nБиз, кексалар замон бутунлай ўзгариб бораётганини наҳотки ҳалиям ҳеч тушунгимиз келмайди.\nМутолаа: Интеллект кучайтиргичи. Ҳикоя\nМутолаа: Фокусчининг қасоси. Ҳикоя\nПегас ва «доҳий». Брежневнинг учта эсдалик китоби қандай яратилган эди?


Ўзбекистонда янги Қаттиқ ва суюқ маиший чиқиндиларни тўплаш ва олиб чиқиб кетиш хизматлари кўрсатиш қоидалари* (ВМнинг 15.07.2014 йилдаги 194-сон Қарорига 2-илова) амал қила бошлади. Ҳужжат хизматлар кўрсатиш тартибини ўз ичига олади, ушбу жараёнга янги талабларни, шу жумладан истеъмолчилар қаттиқ маиший чиқиндиларни бир маротаба ишлатиладиган пакетларга алоҳида-алоҳида жойлаб, дастлабки саралашни амалга оширишлари шартлиги талабини белгилайди. Шуниси муҳимки, унда кўрсатиладиган хизматлар учун ҳисоб-китоб қилиш тартиби, истеъмолчи ва ижрочининг ҳуқуқ ва мажбуриятлари, жавобгарлиги батафсил белгиланган. Қоидалар истеъмолчилар тез-тез берадиган саволларга жавоб беради.\n– Қаттиқ маиший чиқиндиларнинг тўпланиш меъёрлари қандай белгиланади ва бир кишига уларнинг қанча миқдори тўғри келади?\n– Улар тасдиқланган меъёрлар бўйича белгиланади. Тўпланиш меъёри ўзгарувчан катталик ва ижтимоий-иқтисодий вазиятларга, хизмат кўрсатилаётган объектлар демографик хусусиятларининг ҳамда ободлик даражаси ўзгариши билан боғлиқ бўлган ҳолатларда вақти-вақти билан, камида 5 йилда 1 маротаба қайта кўриб чиқилиши керак (Қоидаларнинг 9-банди).\nКўп квартирали ва хусусий турар жой уйлари бўйича қаттиқ маиший чиқиндиларнинг (ҚМЧ) тўпланиш меъёри – уйнинг ободлик даражасига (иссиқлик, газ таъминоти, иссиқ ва совуқ сув таъминоти, канализация мавжудлигига) қараб бир кеча-кундузда 1 киши ҳисобига белгиланади (Қоидаларнинг 10-банди).\nСанитария қоидалари ва меъёрлари «Ўзбекистон Республикаси шаҳарларида маиший чиқиндиларни (ҚМЧ) тўплаш, сақлаш, ташиш, зарарсизлантириш ва утиллаштириш санитария қоидалари»нинг (бош санитар шифокор томонидан 4.11.1996 йилда 0068-96-сон билан тасдиқланган) 3.2-бандида белгиланишича, 1 киши ҳисобига ҚМЧнинг тўпланиш меъёрлари бир суткада ўртача 1,2 кг ёки бир йилда 453 кг ни ташкил этади.\n– Қаттиқ ва суюқ маиший чиқиндиларни олиб чиқиб кетишнинг даврийлиги қандай, уни ким белгилайди?\n– У аҳоли яшаш пунктлари, шаҳарнинг санитария ҳолати таъминланишини ва касаллик пайдо қилувчи бактериялар ривожланишининг олдини олиш шароитларини ҳисобга олган ҳолда, жойлардаги иқлим шароитларидан келиб чиқиб, маҳаллий давлат ҳокимияти органлари томонидан белгиланади, бунда санитария меъёрлари ва қоидаларига мувофиқ ҚМЧни сақлашнинг охирги муддати ўтиб кетмаслиги лозим. Уларни олиб чиқиб кетишнинг минимал даврийлиги: чиқинди йиғиш пунктларидан – ҳар куни, хусусий сектордан «сигнал» усулида – 3 кунда 1 маротаба (Қоидаларнинг 12-банди).\n– «Сигнал» усули нима?\n– «Сигнал» усули – хусусий сектордаги шохобчани чиқинди йиғувчи автомашинада айланиб чиқиб, сигнал бериш йўли билан қаттиқ ва суюқ маиший чиқиндиларни тўплаш (Қоидаларнинг 2-банди).\n– Кўпинча куз вақтида аҳоли ёки ХУМШ вакиллари тўкилган баргларни ёқадилар. Уларнинг тутуни соғлиқ учун хавфлидир. Баргларни ким олиб чиқиб кетиши керак?\n– Кузги ялпи хазонрезги мавсумида дарахтлардан тўкилган баргларни ёқиш қатъиян тақиқланади. Улар махсус ажратилган жойлардан кўчадаги, уйлар олдидаги уюмлар билан бирга олиб чиқиб кетилади (Қоидаларнинг 16-банди).\n– Чиқиндиларни олиб чиқиб кетиш хизматларини кўрсатиш қандай амалга оширилади?\n– Ижрочи қаттиқ ва суюқ маиший чиқиндиларни олиб чиқиб кетиш хизматлари кўрсатиш бўйича истеъмолчи билан шартнома тузиши шарт. Ижрочи тушунарли тарзда, шу жумладан Интернет тармоғи (коммунал тармоқнинг ихтисослаштирилган сайтлар, маҳаллий давлат ҳокимияти органлари сайтлари) орқали истеъмолчини мазкур Қоидалар, кўрсатилаётган хизматлар, улар учун белгиланган тарифлар, тўлаш шартлари, хизматлар кўрсатиш режими тўғрисидаги ахборотлар билан таъминлаши шарт (Қоидаларнинг 17–18-бандлари).\n– Истеъмолчиларнинг ҚМЧни тўплаши ва саралашига қандай талаблар қўйилади?\n– Истеъмолчилар қаттиқ маиший чиқиндиларни бир маротаба ишлатиладиган пакетларга алоҳида-алоҳида жойлаб дастлабки саралашни уларни 4 турга ажратган ҳолда амалга оширишлари шарт (Қоидаларнинг 24-банди). Бу ҳақда биз «Норма маслаҳатчи»нинг 26.08.2014 йилдаги 34 (475)-сонида батафсил ёзганмиз.\n– ҚМЧни олиб чиқиб кетишга қандай талаблар қўйилади?\n– Ижрочилар ҳудудларга махсус автотранспорт воситаларини бириктириб, ишлаб чиқилган кундалик жадвалга биноан, фуқароларнинг ўзини ўзи бошқариш органлари билан келишган ҳолда, чиқиндиларни олиб кетиш муддатларини белгилайдилар (Қоидаларнинг 30-банди).\nФуқароларнинг ўзини ўзи бошқариш органлари ҚМЧни олиб чиқиб кетиш жадвалининг бажарилишини, махсус автотранспорт воситасининг муайян ҳудудга ўз вақтида етиб боришини ва қаттиқ маиший чиқиндиларни олиб чиқиб кетиш ҳисобини олиб борадилар ҳамда жамоатчилик назоратини ўрнатадилар (Қоидаларнинг 31-банди).\nҚМЧни олиб чиқиб кетиш жадвали бажарилмаган ҳолда, истеъмолчи ижрочининг диспетчерлик хизматига (нозимхонасига) буюртманома беришга ҳақлидир, у эса тезкор тартибда чоралар кўриши лозим (Қоидаларнинг 32-банди).\n– Чиқинди тўплаш шохобчалари ва контейнерлар кимга тегишли?\n– Чиқинди тўплаш шохобчалари ва контейнерлар уларнинг сақланишини, коммунал тўловлар тўланишини, жорий ва мукаммал таъмирлашнинг бажарилишини таъминлайдиган ижрочига тегишли бўлиши лозим (Қоидаларнинг 39-банди).\n– Чиқинди тўплаш шохобчаларини жойлаштириш масалалари қандай ҳал қилинади?\n– Маҳаллий давлат ҳокимияти органлари фуқароларнинг ўзини ўзи бошқариш органлари кўмагида ХУМШ (профессионал бошқарув ташкилоти)нинг мурожаати бўйича уларни жойлаштириш масалаларини ҳал қиладилар (Қоидаларнинг 35-банди). Бунинг учун белгиланган тартибда ижрочининг иштирокида комиссия тузилади (Қоидаларнинг 36-банди).\n– Кўрсатиладиган хизматлар учун ҳисоб-китоб қандай амалга оширилади?\n– Жисмоний шахслар маиший чиқиндиларни олиб чиқиб кетиш бўйича кўрсатилган хизматлар учун тўловларни, тасдиқланган тарифлар ва чипталарнинг белгиланган намуналарига асосан, тугаган ойдан кейинги ойнинг 10-кунидан кечикмай амалга оширадилар. Улар мажбурий тўловларни бўнак тариқасида тўлаганларида, ушбу даврда тегишли тарифлар ошган тақдирда қўшимча тўловлардан тўлов амалга оширилган санадан 12 ойдан ошмайдиган даврга озод этиладилар. ҚМЧни олиб чиқиб кетиш бўйича кўрсатилаётган хизматлар учун тўловни ҳисоблаш тегишли даврларда амалда бўлган тарифлар бўйича амалга оширилади. Тўлов чекланмаган ҳолда ўз хоҳиши бўйича, ҳар қандай тўловларни қабул қилувчи банк муассасаси ва кассалари орқали нақд ва пул ўтказиш шаклида, шу жумладан пластик карточкадан фойдаланган ҳолда амалга оширилади (Қоидаларнинг 42-банди).\n– Қандай ҳолларда чиқиндиларни олиб чиқиб кетиш хизматларига ҳақ тўлаш миқдорини қайта ҳисоб-китоб қилиш мумкин?\n– Ижрочи тўловларнинг қайта ҳисоб-китобини ҳисоб-китоб қилиш вақтида арифметик хатога йўл қўйилганда; истеъмолчига зарур даражадаги ёки тегишли сифатда бўлмаган хизматлар кўрсатилганда тасдиқловчи ҳужжатлар мавжуд бўлган ҳолларда амалга оширади (Қоидаларнинг 44-банди).\n– Агар ижрочи чиқиндиларни олиб чиқиб кетиш жадвалига риоя этмаса, тўлов қандай тартибга солинади?\n– ҚМЧни олиб чиқиб кетиш бўйича тегишли бўлмаган сифатдаги ёки белгиланган муддатлардан ортиқ узилишлар билан хизматлар кўрсатилганда, ушбу даврда хизматлар учун тўловлар миқдори камайтирилади (Қоидаларнинг 45-банди).\n– Истеъмолчи хизматлар кўрсатилмаганлиги далилини қандай қилиб исботлаши керак?\n– Бунинг учун истеъмолчи, ижрочининг вакили, шунингдек фуқароларнинг ўзини ўзи бошқариш органлари ёки ХУМШ вакили томонидан имзоланадиган, хизматлар кўрсатилмаганлигини ёки лозим даражада бўлмаган сифатдаги хизматлар кўрсатилганини тасдиқловчи факт бўйича далолатнома тузилади. Далолатнома маиший чиқиндиларни олиб чиқиб кетиш бўйича кўрсатилган хизматлар учун тўловлар миқдорини қайта ҳисоб-китоб қилиш, шунингдек ўз мажбуриятларини бузгани сабабли ижрочининг жарима (неустойка) тўлаши учун асос ҳисобланади. Ижрочи томонидан истеъмолчининг ҳаёти, саломатлиги ва мулкига зиён етказилган ҳолатларда етказилган зарар факти қайд этилган далолатнома тузилади, у ижрочи ва истеъмолчиларнинг вакиллари томонидан имзоланади. Истеъмолчи, ижрочининг, фуқароларнинг ўзини ўзи бошқариш органлари ёки ХУМШ вакилларининг имзолари бўлгандагина далолатнома ҳақиқий ҳисобланади (Қоидаларнинг 46-банди).\n– Агар ижрочи далолатномани тузиш учун келмаса ёки уни имзолашдан бош тортса, нима қилиш керак?\n– Ижрочининг вакили келмаган тақдирда, фуқароларнинг ўзини ўзи бошқариш органлари ёки ХУМШ вакилининг имзоси етарли бўлади. Ижрочининг вакили далолатномани имзолашдан бош тортса, бош тортганлик сабабларини ёзма равишда асослаши шарт. Акс ҳолда, истеъмолчи ҚМЧни олиб чиқиб кетиш бўйича кўрсатилган хизматлар учун тўловларни суд қарори қабул қилингунгача тўхтатишга ҳақлидир (Қоидаларнинг 46-банди).\n– Квартирага 5 киши прописка қилинган, чиқиндини олиб чиқиб кетиш учун бир киши номидан тўлашади. Ушбу масалани Қоидалар қандай тартибга солади?\n– Истеъмолчи билан бирга рўйхатда бошқа шахслар ҳам бўлса ва улар ҳақида ижрочи ўз вақтида огоҳлантирилмагани аниқланганда, тегишли ҳужжатлар билан тасдиқланган, ҳақиқатда яшаб келаётган даврдан бошлаб ҚМЧни олиб чиқиб кетиш бўйича кўрсатилган хизматларнинг тўлиқ ҳисоб-китоби амалга оширилади. Тасдиқловчи ҳужжатлар бўлмаган тақдирда – ўтган 3 ой учун ҳисоб-китоб қилинади (Қоидаларнинг 47-банди).\n*Мазкур Қоидалар «СБХ» газетасининг 16.09.2014 йилдаги 37 (1049)-сонидаги ҳужжатлар пакетида эълон қилинган.


OLAM.uz веб сайти ўз фаолиятини қайтадан бошлади - BBC News O'zbek\nOLAM.uz веб сайти ўз фаолиятини қайтадан бошлади\nImage caption Олам.уз сайти бу сафар ўқувчиларнинг танқидий изоҳларига қанчалик ўрин бериши номаълум.\nБу ҳақда OLAM.uz ўзининг матбуот релизида маълум қилади.\n"Йил бошида юзага келган техник муаммолар муваффақиятли тарзда бартараф этилди ва сайт фаолияти йўлга қўйилди", дейилади сайт тарқатган хабарда.\nШунингдек, интернет нашр ўз фойдаланувчилари учун "ёқимли янгилик" тайёрлаётгани, сайт жаҳоннинг етакчи янгилик портлалларига хос дизайн кўринишида бўлиши билдирилмоқда.\nУнга кўра, кутилаётган ўзгаришлар сайтни янада замонавий ва фойдаланишни қулай қилади.\nЯқин орада Олам.узда видео, иш, мусиқа каби янги бўлимлар ҳам очилиши таъкидланади.\nСайт бундан кейин ҳам энг янги ва муҳим хабарларни биринчи бўлиб тарқатишни ваъда қилмоқда.\nАйни пайтда сайтнинг қайтадан иш бошлаши ҳақида Ўзбекистондаги Узметроном сайти ҳам хабар берган.\nСайтнинг ўзи бугун муамммосиз очилмоқда.\nОлам.уз янгиликлар бўлимида "Ўзбекистонда қайси мобил алоқа хизмати энг яхши?", "Туркия миллий футбол жамоаси Тошкент билан ўйиндан воз кечдими?", "Мираброр Усмонов матбуотда танқид қилинган Миржалол Қосимовнинг ёнини олди" каби бугунги кунда муҳокама бўлиб турган мавзуларга назар ташланган.\nБундан олдин Олам.уз сайти ўз саҳифаларида ўқувчилар изоҳларига катта ўрин берган, айнан шу жиҳат сайт билан муаммолар пайдо бўлиши ва ёпилишига олиб келгани тахмин қилинганди.\nЯнги очилган интернет нашрида изоҳлар ўрни мавжуд, лекин ўқувчилар изоҳлари ҳозирча кўринмайди.\nКунлик 60 минг, ойига 1 миллиондан ортиқ ўқувчиси борлиги айтилган Олам.уз янгилик портали 2011 йил 1 мартда ўз фаолиятини тўхтатган.\nМарказий Осиё янгиликларини тарқатадиган CA-NEWS сайти орқали Олам.узнинг баъзи ходимларига нисбатан жиноий иш очилгани ҳақида хабарлар тарқалганди.\nСайт муҳарририга нисбатан хориж давлатига Ўзбекистонга душманлик қилишда кўмаклашиш, хиёнат, жосуслик, бузғунчилик, давлат сирлари акс этган ҳужжатларни йўқ қилиш каби бандлар бўйича айбловлар қўйилган, деб ёзганди CA-NEWS.\nOlam.uzга шунингдек, "муаллифлик ҳуқуқларини бузганлик, жумладан, "Ўзбекистон Миллий Ахборот агентлиги хабарларидан манбасини кўрсатмай фойдаланган", деган айблов борлиги ҳақида ҳам веб-сайт хабар қилинганди.\nШундан сўнг, сайтнинг Яккасарой туманида жойлашган идорасидан ўтган йилнинг декабр ойида барча асбоб ва техник воситалар олиб қўйилгани айтилган.\nИжтимоий тармоқ фойдаланувчилари Olam.uzнинг "Ўзбекистонда муаммолар тўғри ёритиладиган сайт бўлгани"ни айтиб, унинг ёпилишидан афсусланган эдилар.


Давактив агентлиги марказий аппарати Баҳолаш ва риэлторлик фаолиятини мувофиқлаштириш департаментига жалб этиладиган баҳоловчи мутахассислар бўйича эълон\nБаҳолаш фаолияти билан боғлиқ масалалари бўйича баҳоловчи мутахассислар шартнома асосида жалб этилади.\nМолия, иқтисодиёт, техник ёки юридик соҳаларида олий маълумотга эга бўлиш;\nБаҳолаш ва риэлторлик фаолияти ҳамда давлат мулкини бошқариш, хусусийлаштириш, корпоратив бошқарув соҳалари бўйича тушунчага эга бўлиши\nва мазкур соҳаларга оид қонунчилик талабларини мукаммал билиши;\nБаҳолаш соҳасида, баҳоловчи лавозимида камида 5 йиллик иш тажрибасига эга бўлиш;\nБарча турдаги баҳолаш ҳисоботларини тайёрлаш ва экспертизадан ўтказиш амалиётига эга бўлиш;\nҲалқаро баҳолаш стандартлари ва Ягона мулкни баҳолаш миллий стандартлари талабларини муккамал билиш;\nБаҳолаш соҳасида хорижий сертификатларга эга бўлиши (юқори баҳоланади);\nДавлат тилини, шунингдек, хорижий тиллар, жумладан, рус тилини пухта билиш (ингилиз тили юқори баҳоланади);\nMicrosoft Word, Excel, PowerPoint ва CoralDRAW каби дастурларда мукаммал ишлаш.\nБаҳолаш соҳасини ривожлантириш, меъёрий-ҳуқуқий ҳужжатлар лойиҳаларини ишлаб чиқиш ва мазкур соҳада юзага келаётган муаммоларни ҳал этиш бўйича асосланган таклифлар бериш ва таҳлилий маълумотлар тайёрлаш.\nБаҳолаш фаолиятида қонунбузилиш ҳолатларини аниқлаш ва мазкур ҳолатлар юзасидан тегишли чоралар кўриш бўйича асосланган таклифларни киритиш.\nКўчар, кўчмас мулкларни ва бизнесни баҳолаш бўйича тузилаган баҳолаш ҳисоботларини ва баҳолаш ҳисоботлари юзасидан амалга оширилган экспертизаларни ўрганиш, тахлил қилиш ва улар бўйича тегишли хулосалар тайёрлаш.\nВазирлик, идоралар ва юридик шахслар мурожаатлари асосида баҳолаш фаолияти билан боғлиқ масалалар бўйича қонунчилик талаблари доирасида жавоб хатларини тайёрлаш ва тегишли хулосалар бериш.\nСуд органлари сўровномаларига кўра баҳсли вазиятларда баҳоланувчи объектларни баҳолаш материалларини экспертизадан ўтказиш бўйича эксперт комиссиясининг ишини ташкил этиш ва баҳолаш фаолияти билан боғлиқ масалалар бўйича суд мажлисларида иштирок этиш.\nБаҳолаш соҳасида фаолият юритувчи жамоат ташкилотлари ҳамда мазкур соҳада таълим берувчи ўқув марказлар билан хамкорлик фаолиятини юритиш.\nБаҳолаш фаолиятининг ягона ахборот платформасини амалиётга жорий этиш бўйича баҳоловчи ташкилотлар билан хамкорлик қилиш ва доимий равишда мазкур платформани такомиллаштириш бўйича тегишли ишларни амалга ошириш.\nЖалб этиладиган баҳоловчи мутахассисларга ойлик маоши шартнома асосида тўланади.\nКунлик иш тартиби:\nИш берувчи билан кешилган ҳолда.\nМазкур эълон бўйича ҳужжатларни тақдим этиш 2021 йил 13 октябрдан бошланади.\nҲужжатларни қабул қилишнинг охирги муддати 2021 йил 30 октябрь 13-00 гача.\nНомзодлар Info@davaktiv.uz ва M.Mirkamalov@davaktiv.uz электрон манзилларга:\nКонкурсда қатнашиш тўғрисида ариза (қайси лавозим, қайси ҳудуддан вакил бўлиши кўрсатилиши лозим);\nШахсини тасдиқловчи ҳужжат (Паспорт ёки ID карта);\nМаълумотини тасдиқловчи диплом нусхаси;\nБаҳолаш ҳуқуқини берувчи рухсатнома (малака сертификати) нусхаси;\nМеҳнат стажини тасдиқловчи меҳнат дафтарчасининг нусхаси;\nОбъективка – маълумотнома;\nМалакага доир қўшимча ҳужжатлар, агар мавжуд бўлса.\nТақдим этилган ҳужжатларга асосан дастлабки босқичдан ўтган номзодлар билан суҳбат алоҳида белгиланган муддатда бўлиб ўтишини маълум қиламиз.\nЭслатма: Тақдим этилган ҳужжатлар талабларга мос келмаса кўриб чиқилмаслиги ва бу ҳақда номзодларга хабарнома юбориш Агентлик зиммасига кирмайди. Шунингдек номзодлар бирламчи ҳужжатлар нусхалари билан конкурсда қатнашган тақдирда ҳам меҳнат шартномаси имзолангунга қадар ҳужжатларда камчилик аниқланганда конкурсдан четлаштирилишини маълум қиламиз.\nМурожаат учун телефонлар: 71-259-20-19 ва 71-259-20-10


24 декабрда Ўзбекистонда қандай об-ҳаво кузатилади? | Qalampir.uz\n24 декабрда Ўзбекистонда қандай об-ҳаво кузатилади?\nБу қизиқ\t23 Декабрь 2020 13:21 8375\nГидрометеорология хизмати маркази эртага, 24 декабрь куни Ўзбекистонда қандай об-ҳаво кузатилиши ҳақида маълумот берди.\nТошкент шаҳрида ҳаво ўзгариб туради, ёғингарчилик кутилмайди. Кечаси ва эрталаб туман тушиши мумкин. Шамол шарқдан 3-8 м/с тезликда эсади. Ҳарорат кечаси 3-5° совуқ, кундузи 6-8° илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, баъзи жойларда бироз ёғингарчилик (ёмғир, қор) бўлиши, туман тушиши мумкин. Шамол шарқдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 5-10° совуқ, Устюртда баъзи жойларда 12-17° совуқ, кундузи 3° совуқ-2° илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5° совуқ, кундузи 5-10° илиқ бўлади.\nТошкент, Сирдарё, Самарқанд, Жиззах вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5° совуқ, кундузи 5-10° илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 2° совуқ-3° илиқ, кундузи 8-13° илиқ бўлади.\nАндижон, Наманган, Фарғона вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 5-10 м/с тезликда эсади. Ҳарорат кечаси 0-5° совуқ, кундузи 2-7° илиқ бўлади.\nРеспубликанинг тоғли ҳудудларида ҳаво ўзгариб туради, баъзи жойларда ёғингарчилик (ёмғир, қор) бўлади. Қор кўчиши хавфи бор. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 5-10° совуқ, кундузи 0-5° совуқ бўлади.\n07 Май 21:07 61873\n08 Май 14:47 41997\n08 Май 20:36 30967\n08 Май 22:09 30767


00:00 / 29.07.2011 | eski savollar | 2480\nАссалому алайкум ҳурматли шайҳ ҳазратлари Оллоҳ сиздан рози бо'лсин умрингизни зиёда қилсин!Ҳазрат, Отам 54 ёшдалар, Онам 53 ёшдалар! Отам ёшлигидан ароқ ичишга о'рганиб қолган! Қо'лига пул тушди дегунча бор пулини ичиб маст бо'либ арзимаган сабаблар билан уйда жанжал ко'таради! Уйдаги нарсаларни сотиб ҳар йили Россияга билет олиб кетади ва зо'рг'а ё'лкира қилиб қайтиб кеволар эди! Умуман ишларида барака бо'лмаган Онамиз бозорда савдо қилиб ро'зг'ор тебратганлар, Ҳозирда Оллоҳга шукур бизни я'ни фарзандларини ишларимиз яхши уйимизни тиклаб уйландик! фарзандлик бо'лдик! Оллоҳга шукур ҳамамиз намоз о'қиймиз, Лекин Отамиз ҳалигача о'ша о'ша ҳунарини ташлагани ё'қ! Ба'зи ба'зида жум'а намозига бориб кечкипайт яна ичиб келади, рамазонда ро'за тутса ҳам эрталаб саҳарлик қилиб кечкипайт яна маст бо'либ жанжал ко'таради! Онам асаблари дош беролмаяпти о'зини олдириб қо'яяпти! Ора кунда ичкилик ичиб маст бо'либ бутун маҳаллага эшиттириб жанжал ко'тариб ҳамани ҳатто келинларини ҳам дилини ог'ритиб тинчимизи бузади! Насиҳат қиладиган Ота-онаси ё'қ!Шунга Оллоҳдан Отамизга иймон, инсоф тилаяпмиз! Ҳазрат шунга қандай ёл тутишни билмаяпмиз! Отамизни рози қилиш учун қо'лимиздан келганини қиляпмиз! Онамни сабри тугади касал бо'либ қолаяпти, мени бошқа ҳонадонга олиб чиқиб кет деяпти! Отамизни ҳафа қилиб қо'йишдан қо'рқяпмиз! Бу ҳолатда нима қилишимиз керак! Илтимос маслаҳат беринг! Ноо'рин савол берган бо'лсам узр, лекин бошқа ишончли маслаҳатго'йимиз ё'қ!Оллоҳ сиздан рози бо'лсин!\n- Аллоҳ отангизга инсофу тавфиқ, рушду ҳидоят берсин. Онангизни бошқа хонадонга олиб чиқиб халос қилишингиз яхши. Аммо отангизга қаттиқ гапирманглар. Гуноҳ ишларга буюрса, узр айтинглар. Бундай ҳолатда онангиз ариза бериб никоҳни бузишга ҳақли.\nНомахрам билан муносабат


Генерал Павловнинг қисмати у аслида мустабид тузум фожиаси эди\nМатбуот тарқатувчи АК\nХИИ Kogon Yog‘-ekstraksiya zavodi АЖ\nНавоий ҲЭТК АЖ\nАкционерное общество Национальная выставочная компания Узэкспоцентр\nАО 4-sonli montaj boshqarmasi\nГлавная "ISTE'MOLCHI" Генерал Павловнинг қисмати у аслида мустабид тузум фожиаси эди\n17.10.2018 | |\n1941-1945 йилларда немис-фашист босқинчиларига қарши бўлган қонли урушда собиқ Иттифоқнинг миллион-миллионлаб фуқаролари шаҳид кетдилар. Қай бирлари қирғинбарот жангларда жон фидо қилдилар, қай бирлари асирлик ва очлик азоб-уқубатларига дош беролмадилар. Душман қўлига қурол тутмаган кексалару аёлларга, ҳарб кўрмаган йигиту қизларга, уруш нималигини тушунмаган мурғак гўдакларга ҳам шафқат қилмади. Йўриғига юрмаган, ҳукмига бўйсунмаган одам борки, бари-барини аёвсиз қирди. Бу ҳам етмагандай, қурбонлар орасида шўро ҳукумати томонидан бадном этилганлари, хизмати эвазига раҳмат эшитиш ўрнига туҳматга учраб, қатағон қилинганлари ҳам кўп эди. Улардан бири армия генерали Дмитрий Григорьевич Павлов эди.\nБу саркарда Биринчи жаҳон урушида қатнашган, Испанияда ва совет-фин фронтида ҳам жанг қилганди. Кейинчалик Белоруссиядаги алоҳида ҳарбий округ қўшинларига қўмондон этиб тайинланганди. Иккинчи жаҳон уруши арафасида эса Ғарбий фронтга бошчилик қилаётганди. Қарангки, немислар собиқ СССРга айнан ўша ҳудуддан бостириб кирдилар. Оқибатда Д.Павлов 1941 йил 3 июль куни Коммунистик партия Марказий қўмитаси фармойишига кўра, ватан хоини сифатида ҳибсга олинди. Ҳаял ўтмай – 22 июлда мамлакат Олий суди ҳарбий коллегияси унга энг олий жазо тайинлаш юзасидан ҳукм чиқарди. Генерал уч сафдоши ва унвондоши – фронт штаби бошлиғи Виктор Климевских, фронт штаби алоқа хизмати бошлиғи Андрей Григорьев, 4-армия қўмондони Александр Коробков билан биргаликда қатл қилинди. Бу пайтда у эндигина 44 ёшга тўлганди...\nШу ўринда савол туғилади: Д.Павловнинг гуноҳи нима эди? Унга қўйилган айблар тергов ва суд жараёнида ўз исботини топганмиди?\n“Труд” газетасининг 1993 йилги 6 сентябрь сонида бу муаммоларга аниқлик киритувчи тарихий бир ҳужжат эълон қилинди. У Д.Павловни сўроқ қилиш баённомаси бўлиб, 1941 йил 7 июлда тўлдирилган. Савол-жавоблар соат 1.30 да бошланиб, 16 дан 10 дақиқа ўтганда якунланган. Баённомани диққат билан ўқиган киши генералга нисбатан адолатсизлик қилинганини, тергов ўша даврда анъанага айланган “энг илғор” усуллар воситасида олиб борилганини осонгина илғаб олади.\nБаённома мазмуни шундайки, гўё Д.Павлов кечириб бўлмас жиноятга қўл урган. Душман билан олдиндан тил бириктириб, қулай фурсат келганида, унга мамлакат ичкарисига бемалол бостириб кириши учун имконият яратиб берган. Ҳарбий қонуншунослар, қандай бўлмасин, Павловдан “айблари”ни тан олишини талаб қилишган. Аниқроғи, уни ўзини ўзи айблашга, ўзи устидан ўзи ҳукм чиқаришга мажбурлашган. Саволлар ҳам бошдан-оёқ шу мақсадга қаратилиб, олдиндан ҳозирлаб қўйилган ҳукмни маъқуллашга йўналтирилган. Улар асосан “Сотқинлигингиз ҳақида сўзлаб беринг”, ”Биз сиз узоқ йиллар, айниқса, Ғарбий фронтга қўмондонлик қилган пайтингизда хоинона фаолият юритганингиз тўғрисидаги аниқ маълумотларга эгамиз”, “Терговда сиз 1935 йилдаёқ мамлакатимизга қарши фитна уюштиришда иштирок этганингиз, ўша вақтдан эътиборан бўлғуси урушда ватанни сотишни ўйлаб қўйганингиз исботланган”, “Душман СССРга айнан сиз қўмондонлик қилаётган фронт орқали ёриб кириб, қисқа фурсатда мамлакат ичкарисига илгарилаб кетгани бежиз эмас” қабилидаги тайёр “айбнома”лардан иборат.\nД.Павлов деярли ҳар бир жавобида бу бўҳтонларни қатъиян рад этган, сотқин эмаслигини бот-бот уқтирган. Айни чоғда, ўзи қўмондонлик қилаётган фронтда юзага келган вазиятнинг туб сабабларини батафсил изоҳлаб берган. Алоҳида таъкидлашича, у душман ҳужумининг олдини олиш ва тўхтатиб қолиш учун бор куч-имкониятларини тўлиқ ишга солган. Бу борада мудофаа халқ комиссари ва ўз қўл остидаги қўшинлар қўмондонлари билан бамаслаҳат иш тутган, вазиятга қараб, жиддий чоралар кўрган, вақтида барча қурол ва техникаларни жанговар ҳолатга келтириш, мудофаага ўтиш ва жангга киришиш юзасидан буйруқ-фармойишлар берган. Бироқ, шунга қарамай, совет қўшинлари катта талафотлар кўриб, ортга чекинишга мажбур бўлган.\nМағлубиятнинг сабаби эса ўз-ўзидан маълум эди. Аввало, немис армияси олдинги жангларда катта тажриба орттирганди. Қолаверса, Ғарбий фронтга жуда катта куч билан қўққисдан бостириб кирганди. Авиация ва танклар билан таъминланиши жиҳатидан совет қўшинларига нисбатан катта устунликка эга эди. Иккинчидан, урушнинг дастлабки сонияларида Ғарбий фронтнинг чап қанотида Болтиқбўйи ҳарбий округига қарашли литва қисмлари жанговар ҳолатда турарди. Аммо улар жангга киришни хоҳлашмади. Аскарлар душманнинг илк хуружидан кейиноқ ўз командирларини отиб ташлаб, қочиб кетишди. Бу имкониятдан фойдаланган немис танкчи қисмлари Вильнюсдан туриб Д.Павлов қўшинларига қақшаткич зарба беришди.\nАфсуски, ҳарбий терговчилар масаланинг бу жиҳатларини ҳисобга олмайдилар. Павловнинг кўрсатмаларини тескари талқин қилиб, “Агар ўзингиз айтганингиздек, округ қисмлари жанговар юришларга тайёрланган, сиз душманга қарши чиқиш юзасидан иссиғида фармойишлар берган бўлсангиз, демак, душманнинг совет ҳудудига чуқур ёриб кириши сизнинг жиноий ҳаракатларингиз туфайли содир бўлган”, деган мазмунда бирёқлама хулоса чиқарадилар. Шунга кўра, Д.Павлов ва унинг сафдошларини энг олий жазога маҳкум этадилар.\nБу аслида генералларнинг эмас, инсон тақдирини сариқ чақачалик назарга илмаган, ўзининг ташқи сиёсати ва урушга тайёргарлик бобидаги хатоларини, гитлерчилар босқинининг дастлабки давридаги мағлубиятларини бегуноҳ кишилар ҳаёти эвазига тўғрилашга интилган золим диктаторнинг фожиаси эди. Д.Павлов сингари минг-минглаб кишилар мустабид тузум қурбонларига айланган эдилар.\nБинобарин, орадан 16 йил ўтгач, Иттифоқ Олий суди ҳарбий коллегияси мамлакат Бош прокурорининг ушбу масалага оид хулосаларини атрофлича ўрганиб чиқиб, 1941 йил 22 июлда чиқарилган мудҳиш ҳукмни янги очилган ҳолатларга кўра бекор қилди. Пировардида генераллар хатти-ҳаракатларида жиноят аломатлари йўқлигини таъкидлаб, жиноят ишини ҳаракатдан тўхтатди.\nНемис-фашистлар собиқ СССРга бостириб кирганига 77 йил тўлади. Шу давр мобайнида икки-уч авлод янгиланди. Лекин уруш даҳшатлари ҳали-ҳануз битгани йўқ. Унинг заҳми кимларнингдир жисми-жонида, кимларнингдир фикру хаёлида давом этмоқда. Оғир дамларда собиқ шўро корчалонлари томонидан ҳам жисмонан, ҳам маънан маҳв этилганларнинг руҳлари эса ҳамон адолат истаб, чирқиллаб юрибди. Лекин, минг афсуски, энди тарих ғилдирагини ортга буриб ҳам, қирғинбарот йиллари аллакимлар томонидан йўл қўйилган мудҳиш хатоларни тўғрилаб ҳам, жабрдийдаларни ҳаётга қайтариб ҳам бўлмайди.\nДемак, хулоса битта: янги авлодлар ўтмиш фожиаларидан тегишли сабоқ чиқариб олишлари, инсон ҳаёти ва тақдирига боғлиқ хатоларни ҳаргиз такрорламаслик чораларини кўришлари керак!..


ИнтерФУТБОЛ :: Наримон Жалолов – ўзбек футболи фидойиси\nНаримон Жалолов – ўзбек футболи фидойиси\nЎтгaн йили Нaримон Жaлолoвич Жaлолoвнинг туғилгaн кунигa ўзи ҳaқидa ёзилган кичик бир китoб сoвғa қилдим. У бундан бирoз xижoлaт тoртгaнди. Шунда камтарин фахрийга шунчaки, xaйрли ишлaрини тaсвирлaгaним вa қизининг хотираларини баён этганимни aйтдим. Шу аснода Нaримон Жaлoлoвичгa миннaтдoрчилик билдиришни истадим, чунки бир нeчтa китoбим айнан шу киши тaшaббуси билaн чиққaн вa буни эслaмaслик мумкин эмaс. Хуллас, бугун футболимизнинг чин жонкуярини хотирлаб, оз миқдорда нaшр этилгaн «НAРИМОН ЖAЛОЛOВ - ЎЗБEК ФУТБOЛИ ФИДОЙИСИ» китoбидан айрим пaрчaлaрни ўқувчилaр билaн бaҳaм кўрмoқчимaн.\nМaмлaкaтимиздa 80 йилдaн буён фақат ўзбeк футбoли билaн нафас олаётган инсoн бoр - aввaл ўйинчи, кeйин тaшкилoтчи, хориж сaфaрлaридa дeлeгaциялaр рaҳбaри, турли турнирлaр, фaxрийлaр ҳaрaкaти ташаббускори вa ҳоказо... Бу Нaримон Жaлoлoвич Жaлoлoв. Ўйлайманки, «фидоий» ибораси унга муносиб тaърифдир. Энциклoпeдик луғaтдa изоҳланишича, ушбу сўз «ҳaммa ҳурмaт қилaдигaн oқсoқoл» маъносини ҳам беради. Наримон Жалолов Тoшкeнтдa туғилгaн, аввалига бoлaлар жамоасида ўйнaгaн вa 13 ёшидaн пойтахтнинг «Спaртaк» клубидa фаолият олиб бориб, жaмият ғoлибигa aйлaнгaн. Нaримон Жaлолoвич бутсаларини михга илгач, маълум муддат мурaббий сифатида ишлаган, кeйин рeспубликaдa спoртнинг тaшкилий ишлари билaн шуғуллaнгaн. Фaoлияти дaвoмидa унинг бeвoситa иштирoки билaн Чирчиқ, Дўстлик, Oққўрғoн, Бeкoбoд ва Oлмaлиқдa стaдиoнлaр қурилди. Жaлолoв бир нeчa бoр хорижга борган жaмoaлaр дeлeгaциясига рaҳбaрлик қилгaн. 1992 йили Нaримон Жaлoлoвич ЎФФ вицe-прeзидeнти лавозимига сaйлaнди. Сўнгги йиллaрдa эса Ўзбeкистoн футбoл фaxрийлaри кeнгaши рaиси сифатида ишлaди. Унинг бeвoситa ташаббуси остида кўплаб хотира турнирлaри тaшкил этилди. Қисқаси, Жалолов бутун умрини юртимиздa футбoл ривoжигa бағишлаган, ўйинчилар ва мурaббийлaргa ёрдaм кўрсaтмoқдa.\n1955 йилнинг 31 дeкaбрь куни тaшкил этилгaн «Пaxтaкoр» клубидa жaмoaнинг биринчи футбoлчисини рўйxaтгa oлиш тўғрисидa буйруқ қaндaй имзoлaнгaнини фақатгина Нaримон Жaлoлoв эслaйди. Бу «Пaxтaкoр»дa 9 мавсум тўп сурган, жaмoa сaрдoри даражасигача кўтарилган, xaлқaрo учрaшувлaрдa қaтнaшгaн Aкмaл Aзизxўжaeв эди. Нaримон Жaлолoвич «Пaxтaкoр» 1960 йили собиқ иттифоқ футбoли олий лигaсидa биринчи мaртa қaндaй ўйнaгaнини, рaқиблaрни ҳамиша ваҳимада ушлаб турган Гeннaдий Крaсницкий - Стaнислaв Стaдник тaндeми қандай ярaтилгaнини яхши эслaйди. 1962 йили Ўзбeкистoндa футбoлнинг 50 йиллик юбилейи вa «Пaxтaкoр»нинг иттифоқ чемпионатида фaxрли 6-ўринни эгаллагани нишoнлaнди. Шунда Нaримон Жaлолoвич 16 нaфaр «пaxтaкoрчи»гa «Собиқ иттифоқ спoрт устaси» кўкрaк нишoни тoпширилиши қaндaй қарши олинганини эслaди. Нaримон Жaлoлoвич Жaлoлoв ўтган асрнинг 60-йиллaри Тoшкeнт вилoяти спoрт қўмитaси рaиси бўлган, Aнглиядa ташкиллаштирилган жaҳoн чeмпиoнaтигa Ўзбeкистoн дeлeгaцияси рaҳбaри сифaтидa бoргaн. У 50 йил oлдинги Aнглия сaфарини қизиқиш билaн эслaйди: «1966 йилнинг ёзидa Aнглия мезбонлик қилган ЖЧга бориш насиб этди. Ўзбeкистoндaн спoрт қўмитaси рaиси ўринбoсaри Эльмaр Aминoв, «Пaxтaкoр» кaттa мурaббийи Миxaил Якушин ҳам бoр эдилар. Мурaббий Евгeний Вaлицкий бoшчилигидaги «Пaxтaкoр» «сeнсaция» қайд этганида, яъни биринчи даврадан кeйин 3-ўриндa боргaнидa, кўплaб журнaлистлaр қизиқиш билaн Якушиндaн жaмoaни узoқ мaсoфaдaн қaндaй бoшқaриши ҳақида сўрaшганди».\n1967 йилги мaвсум oxиридa «Пaxтaкoр» Бoрис Aркaдьeв бoшчилигидa ўртoқлик учрaшувлaри ўтказиш учун Яқин Шaрққa йўл oлди. Ўзбeкистoн спoрт дeлeгaциясини Нaримон Жaлoлoв бoшқaргaн: «Бу Тoшкeнт жaмoaсининг Яқин Шaрқ томон биринчи сaфaри эди. Жaмoa чирoйли стaдиoнлaрдa ўйнади, aрaб шaйxлaри футбол инфрaтузилмaсига мaблaғ aямaсликлaри яққол сезилиб турарди, бизни aйниқсa, мaйдoнлaр сифaти ҳaйрaтгa сoлди. «Пaxтaкoр» Ирoқдa 3тa, Ливaндa 4тa учрaшув ўткaзди. Аслида Ливaндa ташкиллаштирилган xaлқaрo турнирга Ерeвaннинг «Aрaрaт» клуби бoриши кeрaк эди, aммo кeйинчaлик «Пaxтaкoр»ни тaклиф қилишди. Ливaнгa боргaнимиздa, мaҳaллий aрмaнлaр «Aрaрaт» кeлмaгaнидaн ранжишди вa ҳaттoки, дaстлaб биз билaн ўйнaшдaн бoш тoртишди. Муҳими, музoкaрa нaтижaсидa армaн жамоаси билaн ўйин ўтказилганди».\n«Пaxтaкoр» 1968 йилги мaвсумдa кубoк турнири финaлигa чиқди. 8 нoябрь куни Мoсквaдa, кузнинг aёзли кунидa «Тoрпeдo»гa қaрши ҳал қилувчи учрaшув бўлди. Жалолов кубoк турнири якуний ўйинигa дeлeгaция унинг бoшчилигидa борганини эслaйди: «Учрaшувни бокулик ҳaкaм Тoфиқ Бaҳромoв бoшқaриб бoрди. Унинг Aнглиядa ўтказилган жaҳoн чeмпиoнaти финалида ён ҳaкaм сифатида ишлаб, қандай хатога йўл қўйганини билардим. Лекин Бaҳромoв «Пaxтaкoр» - «Тoрпeдo» баҳсини дeярли xaтoсиз бошқарди. Учрaшув тaқдирини эса тaниқли футбoлчи Эдуaрд Стрeльцoв томонидан урилган ягона гол ҳaл қилди».\nНaримон Жaлoлoвич ўтган асрнинг 70-80-йиллaри рeспубликa миқёсидаги бир қатор спoрт тaшкилoтлaри рaҳбaри лавозимида ишлaди. 1992 йили мустaқил Ўзбeкистoн футбoл фeдeрaцияси тaшкил этилди вa ФИФАгa ЎФФни қaбул қилиш тўғрисидa илтимoс билaн мурoжaaт қилинди. Нaримон Жaлoлoвич эса Ўзбeкистoн футбoл фeдeрaцияси вицe-прeзидeнти ролига тайинлaнди, Ижрoий қўмитa aъзoси сифaтидa мустaқил Ўзбeкистoн чeмпиoнaти вa кубoгини тaшкил этишдa фаол қaтнaшди. 1995 йили «Пaxтaкoр»нинг 40 йиллик тўйи мунoсaбaти билaн китoб чиқaришни илтимoс қилиб, ЎФФ прeзидeнти Aбдулҳошим Мутaлoвгa мурoжaaт қилдим. Ўша йил ёзда унинг кўрсатмаси билан «Тиббиёт» нашриётида қаламимга мансуб «Қирқ йиллик ўйин» номли китоб 10 минг нусхада нашр этилди ва дўкoн ҳамда киoскaлaрдa сoтувгa чиқaрилди. «Пaxтaкoр»нинг МҲСК стaдиoнидa ўтказган ўйинлaридaн бири чоғи Нaримон Жaлoлoвич oлдимгa кeлди ва жуда муҳим ишни бажарганимни айтди (китoбни aллaқaчoн ўқиб чиққaн экан). Биз оз-моз суҳбaтлашдик вa у мeни ўша вақт Гoрький нoмидaги рус дрaмa тeaтри яқинидa жoйлaшгaн футбол фeдeрaцияси биносигa тaклиф қилди. У ерда Нaримон Жaлoлoвич мeнгa «Пaxтaкoр»нинг 40 йиллигини нишoнлaш рeжaсини кўрсaтди. Қисқaси, шу баҳона дўст бўлиб қoлдик. Ўзбeкистoн футбoл фaxрийлaри кeнгaши тaшкил этилгaч, Нaримон Жaлoлoвич унинг рaиси бўлди вa мeн матбуот котиби сифaтидa иш бошладим. Унинг фeдeрaциядaги иш хонаси ҳeч қaчoн бўш қолмасди. Oдaмлaр нaфaқaт саволлaр ёки муaммoлaри билaн, балки шунчaки гaплaшиш, бой тажрибасидан баҳра олиш учун ҳам ёнига кeлишарди. Aйтмoқчимaнки, Нaримон Жaлoлoвичнинг aдaбий билими жудa ҳам ривoжлaнгaн эди. Кўпчилик бундай билимга эгa эмaс. У сўзни қaдрлaйди, қoғoзгa туширилгaн вoқeaни қaдрлaйди, тaриxий эскиздa oлингaн xoтирaни қaдрлaйди. Шундай экан, айнан Наримон Жалолович тaшaббуси билaн бир нeчтa китoб ярaтгaнимдaн жудa бахтиёрман ва ундан миннaтдoрмaн.\nЖалолов бир мaртa мeни ўз хонадонига тaклиф қилди вa кўп йиллaр дaвoмидa турмуш ўртоғи Ҳaмидуллaга муҳaббaти вa ҳурмaтини сақлаб кeлaётгaн aжoйиб aёл Людмилa Мaҳмудoвнa Рaҳмaтуллaeвa билaн тaништирди. Ҳамид Раҳматуллаев ҳaқидa китoб ярaтишим ташаббускори айнан Людмила эди. Муxлислaр Рaҳмaтуллaeвни эслaгaнлaридa, aлбaттa, «Бу бизнинг Пeлe!» дейишади. «Пaxтaкoр»нинг тaниқли сaрдoри футбoлчилик фaoлиятини якунлaгaч, жонажон жaмoaсидa мурaббий бўлиб ишлaди. Людмилa Мaҳмудoвнaнинг иштиёқидaн тўлиб-тoшгaним сaбaб, китoб ёзишга қизиқиш билaн киришдим, уни биргaликдa яратдик. Ушбу китoб тaниқли футбoлчи, мурaббий, шунчaки, aжoйиб инсoнгa бaғишлaнгaн турнирлaрдaн бири учун 500 нусxaдa нaшр этилгaн. Лекин муxлислaр ҳалигача мeндaн китoб сўрaшaди, aйниқсa, кeксa aвлoд вaкиллaри. Людмилa Мaxмудoвнa бир нeчa йил oлдин вaфoт этди, aммo унинг мeҳнaти дaвoм этмoқдa, «Ҳaмид Рaҳмaтуллaeв - ўзбeк Пeлeси» узoқ вaқт футбoл oлaмидa яшaйди ва мeн ушбу китoбни бутун дунёгa ёймоқдаман.\nАлбaттa, «Пaxтaкoр» муxлиси сифaтидa рeспубликaнинг aсoсий жaмoaсидa 10 мaвсум ўйнaгaн тaниқли футбoлчи, мурaббий, чeт элдa xизмaтлaри учун энг шaрaфли мукoфoтгa сaзoвoр бўлгaн юртимиздаги ягона мутахассис Баҳодир Иброҳимовни яхши танирдим. Ҳамюртимиз Сурия ёшлaр тeрмa жaмoaсини жaҳoн чeмпиoнaтигa олиб чиққaч, уни мамлакатда миллий қaҳрaмoн даражасида тан олишган. Нaримон Жaлолoвич мeн ва Иброҳимoвни ёнига чақирди ва Баҳoдиргa сўз қотди: «Мaнa, сиз ҳaқингиздa китoб ёзиши мумкин бўлгaн oдaм». Янги ишга катта қизиқиш билaн киришдим. Бир неча бор Иброҳимов уйидa бўлдим, у бизникига келди. Мaтeриaллaр, қизиқaрли рaнгли фoтoсурaтлaр eтaрли эди. Дўстлaр, ҳaмкaсблaр, Баҳодирнинг муxлислaри ўз xoтирaлaрини мaмнуният билaн бўлишишди. Рaҳмaтуллaeв ҳaқидaги китoб каби бунисини ҳам Нaримон Жaлoлoвичгa кўриб чиқиши учун бeрдим. 2013 йилнинг 11 aвгуст куни, aфсoнaвий «Пaxтaкoр»-79 шaрaфигa митинг вақти Бoткин қaбристoнигa нaзoрaт нусxaси билaн бориб, уни Баҳoдиргa тoпширдим. Йиғилгaнлaр бир зумдa уни ўраб олишди: «Баҳодир, бир кўришгa ижoзaт бeринг». У китoбни бoши узра кўтaриб, баралла гапирди: «Ҳaммaнгизга бeраман ҳали, бу вaъдa». Аммo кутилмaгaнда нохуш вoқea юз бeрди. Кeчгa яқин Нaримон Жaлолoвич қўнғирoқ қилиб, Баҳoдир инсультга чалингани вa тўсaтдaн вaфoт этганини айтди. Эртaси куни Нaримон Жaлолoвич мeн вa oтaсининг вaъдaсини бaжaргaн Бaxтиёр Ибрoҳимoв (Баҳодирнинг ўғли)ни ўз ҳузурига тaклиф қилди. Китoб нaшр этилди вa хотира пaлoвидaн сўнг йиғилгaнлaрнинг бaрчaсигa сoвғa қилинди. Фaxрийлaр кeнгaши Баҳoдир Иброҳимoвнинг oилaси билaн ҳамкорликдa ҳaр йили ушбу ажойиб футбoлчи вa мурaббий xoтирaсигa бaғишлaнгaн хотира турнири ўтказиб келяпти. Яна бир мисол - афсoнaвий вoлeйбoлчи, мурaббий, бу спорт турининг Ўзбeкистoн вa Дaвлaт жисмoний тaрбия институтидаги aсoсчиси Влaдимир Фёдoрoвич Швeдуксни яхши танирдим. Нaримон Жaлoлoвич мeнгa бу aфсoнaвий инсон ҳaқидa китoб ёзиш кeрaклигини айтди. Аслидa вoлeйбoлни унча тушунмайман, aммo Влaдимир Фёдoрoвич ҳaм аслида Тoшкeнтнинг тaниқли тaриxшунoси экaн. Китoб нaшр этилди вa Швeдуксгa топширилди. Муҳими, у ҳаммасини дўстлaригa тарқатди.\nНaримон Жaлолoвичнинг тaшaббуси асосида 2012 йили ЎФФ Ижрoий қўмитaси қaрoри билaн 20-aсрнинг энг яxши футбoлчиси Гeннaдий Крaсницкий нoмидaги Ўзбeкистoн тўпурарлар клуби тaшкил этилди. Ушбу клуб тaркибигa миллий чeмпиoнaт, мaмлaкaт кубoги, Oсиё клублaр турнирлaри, шунингдeк, Ўзбeкистoн миллий жaмoaси рaсмий ўйинлaридa 100та ёки кўпроқ гoл ургaн футбoлчилaр киришaди. Нaримон Жaлoлoвич Ўзбекистон футбол федерацияси президенти Мираброр Усмонов билан бирга Геннадий Красницкий клубига аъзо футбoлчиларга махсус медаль тақдим этиш масаласини ҳал қилди. Шунингдек, Нaримон Жaлолoвич тaвсияси билaн ўзбeк футбoлининг Гeннaдий Крaсницкий нoмидaги тўpурaрлaр клуби ҳaқидa ҳикoя қилувчи «Ўзбeкистoн ҳужумчилaри» китoбини ёздим. Мaълумки, 1988 йили Гeннaдий Крaсницкий фoжиaли тaрздa вaфoт этди вa Тoшкeнт шaҳридaги Бoткин қaбристoнининг чекка қисмигa дaфн қилинди. Дунёнинг турли мaмлaкaтлaридaн кeлгaн кўплaб муxлислaр, табиийки, ёдгoрлик жoйлaшгaн жoйни билишмaгaн вa тaниқли футбoлчи xoтирaсигa ҳурмaт бaжо келтиролмаганлaр. Нaримон Жaлолoвич эса Крaсницкийни қaйтa кўмиш ташаббуси билан чиқиб, жараённинг ўзида ҳам катта иш қилди. Хуллас, буюк футбoлчининг 75 йиллиги мунoсaбaти билaн унинг хоки пойи қaбристoннинг aсoсий xиёбoнига қaйтa дaфн этилди. Бугун дунёнинг истaлгaн дaвлaтидaн кeлгaн буюк футбoлчининг муxлислaри Бoткин қaбристoнигa тaшриф буюриб, aсoсий xиёбoндa жoйлaшгaн Гeннaдий Крaсницкий ёдгoрлигигa гул қўйишлaри мумкин. Ўзбeкистoн спoрт жaмoaтчилиги Нaримон Жaлoлoвичдaн унинг тaшaббуси вa aмaлгa oширгaн эзгу ишлари учун миннaтдoр.


Ҳуқуқ ҳимоячиси товламачиликда айланмоқда\n21 июль куни Ўзбекистондаги “Эзгулик” инсон ҳуқуқлари жамиятининг Ангрен шаҳри бўлими раҳбари Абдурасул Худойназаров ҳибсга олинди.\nАдвокат Суҳроб Исмоиловнинг сўзларига қараганда, А.Худойназаров фуқаро Жаҳонгир Ортиқбоев билан жиноий тил бириктириб, милиция капитани Илҳом Зокиров фаолияти юзасидан асоссиз шикоятлар ташкил этиш, шантаж йўли билан ундан 400 доллар миқдорида пул ундиришда айбланмоқда.\n“Мижозимга қўйилаётган айблар туҳматдир. Ўзининг инсон ҳуқуқлари бўйича фаолияти туфайли бу ердаги ҳуқуқ-тартибот органлари вакилларининг жиғига теккан, яъни улар устидан турли давлат идораларига шикоят қилган. А.Худойназаровга жиноят ишида жарбланувчи сифатида қатнашаётган шахс томонидан туҳмат уюштирилган”, - деди адвокат.\nС.Исмоловнинг билдиришича, ҳуқуқ ҳимоячиси эҳтиёт чораси сифатида ҳибсда сақланмоқда.\nАдвокат, аввало, мана шу эҳтиёт чорасини ўзгартиришга, кейин эса тергов давомида мазкур жиноят ишини асоссизлиги сабабли тугатилишига эришишга ҳаракат қилишини таъкидлади.\n“Эзгулик” жамияти раисаси Васила Иноятованинг айтишича, Андижон воқеаларидан кейин ташкилотнинг жойлардаги фаолларига тазйиқлар бошланган. Айни пайтда жамиятнинг жойлардаги бўлимлари раҳбарлари Улуғбек Каттабоев, Дилмурод Муҳиддинов, Мусажон Бобожонов устидан жиноят ишлари қўзғатилган. Жиззах вилояти Зарбдор тумани раиси Мамаражаб Назаров ўз уйидан Самарқанд вилоятига мажбуран кўчириб юборилган. Бир қанча эзгуликчилар, жумладан, Музаффармирзо Исҳоқов, Рафиқжон Ғаниев Ўзбекистонни тарк этишга мажбур бўлган.


22:00 / 28.03.2017\nИсроилнинг авиатехника ишлаб чиқарувчи Airobotics компанияси фойдали юкни олиб юриш имкониятига эга, дунёдаги биринчи автоматлаштирилган дронни яратиш дастурини маълум қилди. Бу ҳақда "Военное обозрение" журонали хабар бермоқда.\nКомпания Optimus деб номланган, максимал тезлиги 36 км/соат бўлган ва ярим соат ичида бир килограммлик юкни ташиш имкониятига эга дронни яратди.\nКомпанияда таъкидланишича, у ушбу дрон ҳақиқатан ҳам оператор иштирокисиз вазифаларни бажара олувчи дунёдаги биринчи дрон эканлиги ҳақида сертификат олган.\nДроннинг оғирлиги 7,5 кг бўлиб, унга дастурий таъминот ташувчиси ва док-станция илова қилинади. Дастур орқали дронга юборилувчи сигналлар у ёки бу вазифани бажаришда оператор вазифасини амалга оширади. Дастурнинг сегментларидан бири навигацион тизимидир.\nДронни фото ва суратга олиш қурилмаси, турли датчик ва ҳаттоки лазер билан жиҳозлаш мумкин. У, шунингдек, кутилмаган вазиятда ерга қўниш учун кичик парашют билан жиҳозланган.\nДрон Исроил Исроил компанияси Optimus


"Депутат сўрови – халқ сўрови" ёхуд Сурхондарёда қайси ташкилотлар "халқ сўровига" жавоб қайтармайди?\nБугун фуқароларнинг сиёсий партияларга ва улардан сайланган депутатларга бўлган ишончи кундан-кун ортиб бормоқда.\nБу борада ЎзМТДП вакиллари томонидан амалга оширилаётган ишлар, уларнинг амалий натижалари кўпгина муаммоларга ечим топилишига сабаб бўлмоқда.\nЖорий йилнинг 16 апрель куни ЎзМТДП Сурхондарё вилоят кенгашига вилоят қон қуйиш станциясидан мурожаат келиб тушганди. Мурожаатда Ўзбекистон Республикаси “Қон ва унинг таркибий қисмлари донорлиги” тўғрисидаги қонунининг 22-моддасида қон билан ишлаш хизматининг қон ва унинг таркибий қисмларини топшириш ва уларни тўплаш, қайта ишлаш, сақлаш ва қон таҳлилларини текшириш жараёнларида қон билан алоқада бўлувчи тиббиёт ходимлари меҳнат шароити ноқулай ва ўзига хос бўлган ишларда банд бўлган шахслар жумласига киритилиб, уларга қонун ҳужжатларида назарда тутилган имтиёзлар берилиши ҳамда Ўзбекистон Республикаси солиқ кодексининг 179-моддаси 10-бандида қон хизмати муассасаларида қон йиғиш, сақлаш ва тайёрлаш ишларини бажарувчи тиббиёт ходимлари даромад солиғидан озод этилиши кўрсатилганлигига қарамасдан, улар бу имкониятдан фойдалана олмай келаётганлиги баён этилган эди.\nМазкур мурожаат партия вилоят кенгаши вакиллари ва халқ депутатлари Сурхондарё вилояти кенгашига ЎзМТДП дан сайланган депутат Х. Муҳаммадиевлар томонидан ўрганилди ва мурожаатни ижобий ечим топтириш мақсадида вилоят Давлат солиқ бошқармасига депутатлик сўрови юборилди ва мурожаат ижобий қондирилди.\nБиргина депутатлик сўрови орқали вилоят қон қуйиш станциясининг 36 нафар ходими уларга берилган имкониятдан фойдаланиш имконига эга бўлдилар.\nАфсуски, бу борада сусткашликка йўл қўяётган айрим ташкилотлар ҳам борки, депутат сўровига ўз вақтида жавоб қайтармайди ёки умуман эътибор қаратмайди. Натижада сайловчиларнинг депутатга ва партияга бўлган ишончи камаяди. Хусусан, вилоят молия бошқармасига юборилган 4 та ва халқ таълими вилоят бошқармасига юборилган 3 та депутатлик сўровлари эътиборсиз қолдирилди. Бу сўровларда эса халқ муаммолари мавжуд эди! Шу ўринда, Президентимизнинг "Депутат сўрови – халқ сўрови", "Депутатга беписандлик – халққа беписандлик" дея таъкидлаган сўзларини келтиришни жоиз деб билдик. Хулоса ўзингиздан...


Биржада пахта ёғи, суюлтирилган газ ва пахта толаси нархи пасайди - Review.uz\nБиржада пахта ёғи, суюлтирилган газ ва пахта толаси нархи пасайди\nЎтган ҳафта давомида "Ўзбекистон республика товар-хом ашё биржаси" АЖнинг барча савдо платформаларида 1 858,7 млрд сўмлик товарлар сотилган.\nЎтган ҳафта давомида, яъни 27 декабрь – 2 январь кунлари "Ўзбекистон республика товар-хом ашё биржаси" АЖнинг барча савдо платформаларида 1 858,7 млрд сўмлик товарлар сотилган бўлиб, бу аввалги ҳафтага нисбатан 19,3% га камдир. Бу ҳақда “ЎзРТХБ” ахборот хизмати хабар қилди.\nБунда сотувларнинг 88,4% - биржа савдолари; 0,2% - кўргазма-ярмарка савдолари; 11,0% - электрон давлат харидлари ва 0,3% - авторақамларнинг онлайн-аукционига тўғри келди.\nКичик бизнес ва хусусий тадбиркорлик субъектлари иштирокида тузилган битимларнинг умумий ҳажми 700,9 млрд сўмни ташкил қилди. Давлат харидлари тизимларида ўтказилган электрон савдолар натижасида бюджет ва корпоратив буюртмачиларининг қарийб 15,5 млрд сўмлик маблағлари тежалди.\nКўриб чиқилаётган давр мобайнида онлайн аукцион орқали 2 078 та авторақамлар сотилди, сотилган давлат рақам белгиларининг умумий суммаси 6,0 млрд сўмни ташкил қилди. Рақобатли савдолар натижасида битимларнинг 9,0% биринчи тоифадаги авторақамларга; 14,4% иккинчи; 13,7% учинчи; 13,5% тўртинчи; 19,0% бешинчи ва 30,4% олтинчи тоифа авторақамларга тегишлидир.\nКўриб чиқилаётган даврда очиқ биржа савдолари орқали жами 1 644,1 млрд сўмлик товар ресурслари сотилди. Сотувчи корхоналар маҳсулотларни тасдиқланган жадвалларга риоя қилган ҳолда биржа савдоларига қўйишди, шу жумладан:\nЎтган ҳафтада биржа савдоларида 2 434,0 тонна пахта ёғи сотилди. Ўтказилган савдоларда ҳар куни ўртача 66 харидор иштирок этди. Ўртача кунлик сотув ҳажмлари 609,0 тоннани ташкил қилди.\nКўриб чиқилаётган даврда барча навли пахта ёғининг кунлик ўртача нархлари маҳсулотнинг бир тоннаси учун 15 519,0 минг сўмдан 14 364,7 минг сўмгача, яъни 7,4% га пасайганини таъкидлаш лозим.\nБиржанинг суюлтирилган газ бозорида нархлар пасайиши қайд этилди. Ҳафта давомида биржа савдоларига 10 399,0 тонна суюлтирилган газ қўйилди ва улардан 7 487,0 тоннаси, яъни 72,0% қисми сотилди. Ўтказилган савдоларда ҳар куни ўртача 144 харидор иштирок этди.\nКўриб чиқилаётган даврда суюлтирилган газ бўйича шаклланган кунлик ўртача нархлар маҳсулотнинг бир тоннаси учун 2 536,7 минг сўмдан 2 422,7 минг сўмгача, яъни 4,5%га пасайган.\nКўриб чиқилаётган даврда барча навли пахта толасининг кунлик ўртача нархлари маҳсулотнинг бир тоннаси учун 29 893,0 минг сўмдан 27 410,6 минг сўмгача, яъни 8,3% га пасайганини таъкидлаш лозим.


Самарқанд шаҳрида илк гастрономик кўча очилди\nУшбу кўчада жойлашган кафе ва ресторанларда ҳар бир киши дунёнинг турли мамлакатларида тайёрланадиган энг мазали, миллий таомлардан баҳраманд бўлиши мумкин. Йўл бўйлаб кўплаб гастрономик бутиклар, савдо ва хизмат кўрсатиш нуқталари ўрин олган.\nЭндиликда шаҳарнинг Орзу Маҳмудов кўчаси гастрономик кўча сифатида аҳоли ва сайёҳларга хизмат кўрсатади.\nЎзбекистон Бош вазир ўринбосари, туризмни ривожлантириш қўмитаси раиси Азиз Абдуҳакимов ушбу гастрономик кўчани очар экан, Самарқанд куни арафасида бу маскан шаҳар аҳли учун катта туҳфа бўлганини таъкидлади.\n– Бу кўча нафақат овқатланиш ёки харидларни амалга ошириш нуқтаси бўлади, балки турли маданий, кўнгилочар тадбирлар ўтказиладиган масканга айланади – деди А.Абдуҳакимов.\n21:18 / 16:10:2020


Тиббиёт муассасалари фаолияти ўрганилди\nЎзбекистон Республикаси Олий Мажлиси Қонунчилик палатаси депутатлари ва Сенати аъзолари томонидан вилоят ҳаётини тизимли ўрганиш жараёни амалга оширилиб, 10 кунлик очиқ мулоқотлар давомида ҳудудларни ижтимоий-иқтисодий ривожлантиришнинг энг муҳим вазифаларига эътибор қаратилди, фуқароларнинг ҳуқуқ ва эркинликларини таъминлаш борасида амалга оширилаётган ислоҳотлар кўлами чуқур таҳлил этилди.\nҚонунчилик палата¬си¬даги ЎзМТДП фрак¬цияси аъзоси ¬Феруза Ибрагимова Ромитан туманида бўлиб, аҳоли вакиллари билан учрашди. Уларни қизиқтираётган масалалар, муаммолар юзасидан суҳбатлашди. Шунингдек, ҳудуддаги корхона ва ташкилотларга ташриф буюриб, ҳа¬қиқий ҳолат билан танишди.\nТуман тиббиёт бирлашмаси ҳамда кўп тармоқли поликлиникасида ва 38-, 39-, 40-, 41-, 42-қишлоқ оилавий по¬лик¬линика-ларида бўлган депутат уларнинг тиббий асбоб-ускуналар ва дори-дармонлар билан таъминланиши ҳамда беморлар учун яратилган шароитларни ўр¬ганди.\nТизимда амалга оши¬рилаётган ишлар билан танишиш ¬да¬вомида Ф.Ибрагимова Ўзбекистон Республи¬каси Президентининг Олий Мажлисга Мурожаатномаси мазмун-моҳияти ҳақида соҳа ходимларига кенг қамровли маълумот берди. Унга кўра Олий Мажлис Қонунчилик палатасида Фуқароларнинг соғлиғини сақлаш масалалари қўмитаси тузилганлиги ва янги қўмитанинг таркиби сайланганлиги ҳақида ҳам айтиб ўтди. Қўмита аъзоси сифатида фаолиятини бошлаган Ф.Ибрагимова соғлиқни сақлаш соҳасидаги ислоҳотларнинг қай йўсинда амалга оширилаётганлиги ва тиббиётни аҳолига яқинлаштириш борасидаги ишларнинг ниҳоятда муҳимлигини алоҳида таъкидлади.\nТуман марказидаги кўп тармоқли поликлиникани кўздан кечирган депутат поликлиника маъмуриятига беморларни ¬қа¬бул қилиш тизимини электронлаштириш, ич¬ки тармоқ ¬хизмати ўрнатиш вазифасини қўйди.\nБино ҳолати ва моддий техник базаси талаб даражасида бўлган, 10 564 кишига хизмат кўрсатувчи 39-оилавий поликлиникага ташриф чоғида патронаж хизматини яхшилаш ҳамда ходимлар учун зарур бўлган 16 та патронаж сумкасидан 11 таси 2006-2007 йилларда берилганлиги сабабли уларни янгилаш лозимлиги уқтирилди.\nБугунги кунда 38-Ўтабек, 40-Шўрча,41-Қалайчорбоғ ҳамда 42-Қўрғон қишлоқ оилавий поликлиникаларида газ босимининг пастлиги сабабли кўмир печлардан фойдаланиб келин¬моқда. Мазкур даволаш муассасаларини кўмир билан тўла таъминлаш чоралари кўрилди.\nМуслима РЎЗИЕВА, ЎзМТДП вилоят кенгаши матбуот котиби


Феруза Норматова режиссёрлар нима сабабдан сериал тугамасдан актрисаларни «ўлдириб юборишини» айтди (видео) » Sangzor.uz - Инновацион ахборот портали\nSangzor.uz » Маданият » Феруза Норматова режиссёрлар нима сабабдан сериал тугамасдан актрисаларни «ўлдириб юборишини» айтди (видео)\nФеруза Норматова режиссёрлар нима сабабдан сериал тугамасдан актрисаларни «ўлдириб юборишини» айтди (видео)\nАктриса Феруза Норматова баъзи бир сериалларда суратга тушганидан афсусланиши, сериал оммалашгач, режиссёрларнинг турли ўйинлари чиқиб қолиши ҳақида гапирди. Бу ҳақда актриса YouTube’даги Yashin TV каналига берган интервьюсида маълум қилди.\n- "Ўйнаган ролларимдан афсусланган вақтларим бўлган. Ичимдаги гапларни жойи келганда айтиб олай. Бир лойиҳани бошлаймиз: сценарий ёқса, у лойиҳада ўзимни тасаввур қила олсам, шу образда нимадир қила олсам, кўзим етса лойиҳага рози бўламан.\nСериал суратга олиниб, яхши даражага келади, телеканалларга чиқиб, YouTube’да катта қизиқиш билан томоша қилинади. Одамлар яхши қабул қила бошлагач, режиссёрлар актрисага пул бергиси келмай қолади. Баъзи шунақа режиссёрлар бор. «Бу ишни мен қиляпман-ку, бу актрисани мен танитяпман-ку. Хоҳлаган вақтимда бу актрисани ўлдириб юбориб, касал қилиб ёки чет элга чиқариб юбориб, ўрнига бошқа актрисани оламан, ўйнаб кетаверади», дейди. Ёки умуман бошқа сюжетлар ўйлаб топилади ва сериал бошқа томонга кетиб қолади.\nБу нарса кўп бўлди. Кейин сериалнинг рейтинги тушади. Гап менда эмас, томошабин бош қаҳрамонга ўрганади, энди бош қаҳрамон ярмидан йўқ бўлиб, бошқалар биринчи даражага чиқмоқда.\nБаъзи режиссёрларимиз мени алмаштириб, ўрнимга бошқа актриса ўйнатди. Аммо ўша сюжет давом этмоқда. Актрисага пул бергиси келмаслигидан шундай қилишмоқда. Одамлар «Феруза Норматова қани, нима бўлди, нега бунақа бўлди?», дейишмоқда. Халқнинг шунча гапини эшитгандан кўра, ўша пулни бер. Бир лойиҳани бошладингми, ўшани охиригача давом эттир, тугат. Шунақа режиссёрларнинг муносабатини кўриб, йўқ жойдан импровизация қилиб ўйнаганимга афсусланиб кетаман. Режиссёр ўзининг ишига жиддий ёндашмайди. Ҳайрон бўлиб қоламан, шу лойиҳага келганимдан афсусланаман", - деди Феруза Норматова.\nБу актриса болалар уйида яшаганини ва унинг куёви хонанда эканлигини билармидингиз?


Асосий вазифа – муаммоларни аниқлаш ва уларни ҳал этишда ёрдам бериш\nТошкент шаҳар ИИББга фуқаролар кўп қаватли уйлардан жой олган салонлардаги массаж таклифлари, турли хил SPA-салонлар ҳақидаги эълонларни текшириб беришни сўраб мурожаат қилишади. Ҳар бир бу каби мурожаат текширилади. Агар фуқароларнинг шубҳалари тасдиқланса, масъул шахсларга нисбатан амалдаги қонунчиликка мувофиқ чора кўрилади. Қизлар билан индивидуал ишлар олиб борилади: хотин-қизлар масалалари бўйича инспекторлар улар билан суҳбатлашиб, қандай қийинчиликларга дуч келганлиги ҳақида суриштириб, муаммоларни ҳал қилишда ёрдам беришади. Зарур ҳолларда психологик ёрдам кўрсатиш учун Тошкент шаҳар ИИББ психологик таъминто гуруҳи мутахассислари таклиф этилади.\n22 май куни соат 22.30 да Юнусобод туманидаги салонлардан бирида 43 ёшли О.У. 500.000 сўм эвазига ҳилват учун шароит яратган. Мазкур факт асосида Ўзбекистон Республикаси Жиноят кодексининг 131 моддаси («Қўшмачилик қилиш ёки фоҳишахона сақлаш») бўйича жиноий иш қўзғатилди.\n27 май куни соат 20.00 да жиноят қидирув ходимлари томонидан профилактик тадбирлар олиб борилиши вақтида Шайхонтоҳур туманидаги салонлардан бирида 22 ёшли К.М. 100 АҚШ доллари эвазига интим хизматлар учун хона ажратиб бериши маълум бўлди. Мазкур факт асосида Ўзбекистон Республикаси Жиноят кодексининг 131 моддаси («Қўшмачилик қилиш ёки фоҳишахона сақлаш») 2 қисми бўйича жиноий иш қўзғатилди.


Криштиану Роналду – 31 ёшда. У ҳақидаги фикрлар жамланмаси - Спорт UZ - Скачать музыку бесплатно новинки музыки 2016-2017\nКриштиану Роналду – 31 ёшда. У ҳақидаги фикрлар жамланмаси\n«Реал» ҳужумчиси Криштиану Роналду бугун ўзининг 31 ёшини қарши олмоқда. Шу боиз биз «Олтин тўп»нинг 3 карра соҳиби ҳақида футболчи ва мураббийлар томонидан айтилган фикрлар жамланмасини сизга тақдим этишни жоиз деб топдик.Рауль - Роналду дунёнинг энг зўр футболчиси. Бунга шубха қиласизми? Унда футболни тушунмас экансиз.Сэр Алекс Фергюсон. - Роналду ақл бовар қилмас ўйинчи. Бизда буюк ўйинчилар кўп бўлган, Криштиану эса уларнинг барчаси билан тенглаша олади. У туғма истеъдод соҳиби бўлса-да, барча нарсага фақат машғулот орқали эришди. Қайсидир жиҳати билан у Эрик Кантонага ҳам ўхшаб кетади. Роналду Мадридда ҳам яхши ўйинчилиги исботлади.Арсен Венгер- Криштиану кўп гол ураяпти, «иккинчи қават»да яхши ўйнаяпти, унинг ижросидаги ҳар бир жарима зарбаси, қайси масофадан тепилмасин, хавфли кўриниш олади. Ҳар қандай нуқтадан тепа олиш – бу ғоят бебаҳо хусусият. Хуллас, Криштиану – «гол машинаси». Оёқлари шунчалик тезкорки, бродвей раққоси Фред Астерни эслатади. Ушбу хусусият замонавий ҳужумчи учун жуда муҳимдир. Худбинлигига келса, у шунга муносиб. Айнан «Барчаси мен учун» қабилида иш тутиши уни янада дахшатли қилади.Хамес Родригес - Криштиану майдонда ҳам, майдондан ташқарида ҳам ажойиб инсон. Унга фақат юқори балл бериш мумкин. Шунингдек у ўта камтар инсондир. Роналду ҳамма футболчилар билан жуда яхши муносабатда. У нафақат ўйин вақтида, балки машғулотлардаги иштиёқи билан ҳам ҳайратга солади. Унинг ишига қарар экансан, нима учун энг яхши эканини тушунасан.Гарет Бэйл - Мен ҳеч қачон Криштиану Роналду билан рақобатда бўлмаганман. Реал"га ўтиш олдидан бу ерда асосий футболчи Криштиану Роналду эканини яхши билардим. У ҳайратланарли даражада иқтидорли футболчи. Бунинг учун шунчаки унинг голларига бир қарасангиз кифоя. Мен уни жуда ҳурмат қиламан.Сами Хедира - Уни қаттиқ ҳурмат қиламан. Роналдунинг ишга ва инсонларга бўлган муносабати шунга лойиқ. У биринчилардан бўлиб жамоага мослашиб кетишимда ёрдам берди, маслаҳатларини аямади. Мадрид – катта шаҳар ва кўпчилик хато қилишингни кутади. Криштиану шундай вақтларда хато қилиб қўйишимдан асраб турди. Роналду билан суратга тушишни, ундан дастхат олишни орзу қиладиган кишилар оз эмас. Унинг ўйин услуби киши эътиборини жалб этади, аммо тажовузкор. Кийиниш хонасида эса Криштиану суперюлдуздан оддий йигитга айланади – қолади. Ҳаммага ҳурмат билан муносабатда бўлади, шу билан бирга ор-номусли, анчайин нуфузли йигит, доимо ғалаба сари интилади.Луис Роналдо - Роналду менга кўпроқ ёқади. Умуман шашт билан жарима майдонига ёриб кириб, гол урадиган футболчиларни ёқтираман.Раян Гиггз - Роналдуда ажойиб техника, юқори тезлик, кучли зарба бор, майдонни кўриш қобилияти ҳам юксак ривожланган, тўпни аниқ ошириш ва тўпни олиб қўйишда ҳам муваффақиятли ўйнай олади.Рио Фердинанд - Ўзига хос кийиниш борасида жамоамизда Роналдуга тенг келадигани йўқ. у эрталаб уйғониб, шкафдан шунчаки тўғри келган кийимни олиб киймайди. Криштиану ўзининг ташқи кўринишига ўзгача эътибор беради.Херард Пике - Биз «Манчестер Юнайтед»да уч йил бирга тўп сурганмиз ва шуни айтишим мумкинки, Криштианунинг профессионаллигидан хайратга тушаман.Эмилио Бутрегеньо. - Криштиану — феномен. Унинг ўйин услуби ўзгача. У шундай ўйинчики, ҳар куни кечагидан кўра яхшироқ бўлишга интилади. Унинг амбициялари юқори, улкан гол уриш қобилиятига ва футболчилар орасида катта таъсир доирага эга. У Мадрид футболкасини кийиши лозим бўлган буюк ҳужумчи.Рууд Гуллит.- Худди Бекхэм билан бўлгани каби Роналду билан ҳам шу нарса содир бўлмоқда. Улар чиройли бўлгани учун ҳам одамларга ҳасад қилишади ва танқид остига олишади. Роналду мен учун идеал ўйинчи. Тезкор, бўйи баланд, бош билан яхши ўйнайди, техникаси яхши, пенальти ва жарима тўпини яхши амалга оширади, жамоа етакчиси. Криштиану Роналду – феномен.Юсупов Фурқат тўплади - деб хабар бермоқда Stadion.uz нашри.


Kutubxona - Anvar Obidjon. XX asr talonchiligi (hajviya) / Kiril\nSiz shu sahifadasiz: Anvar Obidjon. XX asr talonchiligi (hajviya) / Kiril\nАсар номи XX аср талончилиги (ҳажвия)\nXX аср талончилиги (ҳажвия)\nШаҳри азимнинг милитсияси оёққа турди. Жиноят қидирув бўлими ҳордиқдаги ходимларини шошилинч чақириб олди. Милитсия мактаби талабалари ҳисобига кучайтирилган автоинспекторлар жамики йўл ва йўлсимон жойлар устидан назорат ўрнатди. Дружиначиларга пахтавон ўқли қуроллар берилиб, вокзаллар, аеропортлар, бозор-гузарларга тарқатилди. Дала-дашт, кўл-дарё зоналарини кузатиш овчилар ва балиқчилар жамияти аъзоларининг зиммасига юкланди. Чет эл саёҳатида юрган тажрибали изқувар Мастонов Австралиядан, халқаро мусобақада қатнашаётган довруқли исковуч Шўрка эса Жакартадан қайтариб келинди.\nМастонов одатдагидек ишни бир чеккадан, омбор қоровулини тергов қилишдан бошлади.\n– Ҳовлиқилмасин, отахон, – дея қоровулнинг ҳаяжонини босишга тиришди у. – Чуқур ўйлаб кўрилиб, аниқ-аниқ жавоб қилинсин. Талончининг қиёфаси?\n– Турқими? Турқи совуқ! – зардали товушда сўз қотди қоровул.\n– Қайтараман, ўпка босиб олинсин! – деб огоҳлантирди Мастонов. – Воқеа бир бошдан гапирилсин. Ёлғон қўшилмасин. Ухлаб қолинган бўлса, яширилмасин.\nОхирги гапни эшитиб, қоровул терговчини жеркиб ташлади:\n– Ие, вей, тик турганда қоровулхонамга зўрға сиғаман-у, ухлаб бўларканми? Буни устига, тўрт-беш кундан бери қулоғим оғрийди. Кечаям бемаҳалда ёмон лўқиллатди. Билдимки, доридан томизмасам тинчитмайди… Муни қаранг, начайлик, қулоқ оғриққа энг зўр даво ёш боланинг пешоби экан. Биринчида ўқийдиган неварам бор, кенжасидан каттаси, шу тирмизак десангиз ҳар куни бизга дори етиштириб беради. Қўлига битта шаколатни ушлатаман-у, энди жўмракни очинг, деб пивахўрлардан қолган шишани тутаман, тезда чилдиратади...\n– Гап айлантирилмасин!\n– Хулласи калом, ўша дорини қўлга олганимни биламан, эшикнинг зулфи узилиб, хиром этикка ўхшаган бир гурсимос устимга бостириб кирди. Мардакдек қотиб қолдим. У индамасдан чангалимдаги шишани юлқиб, чайпаб кўрди, «Олтинчиникими?» деб сўради. Баттолни қаранг-а, олтита набирам борлигиниям биларкан. Мен тўғрисини айтдим, «бешинчиники», дедим. Шунда у дорини кўпиртириб пиёлага ағдарди, икки ҳўплаб, бир ғўлқиллатди. Пиёлани қатронбоп қилгани етмагандек, ачитиб қўйибсан деб сўкинди. Неварам доим ёнимдамидики, дарров ачимаганидан қуйдирсам...\n– Бўладиганини гапирилсин! – дея тоқатсизланди Мастонов.\nҚоровул бир зум сукут сақлагач, хўрлиги келгандай лунжини бужмайтирди.\n– Қўрқитди мени... Отаси тенги одамни сенсиради. «Эртага тирик юрай десанг, ҳозирча ўлиб тур», деди. Кўрпачамга чалқанча узалиб, кўзга қулф солдим, оёқ-қўлимни мурдадек шалвиратдим... Ўлганимдан кейинги ишларни билмайман, начайлик.\nМастонов ғаладондан болишдек албом олиб, қоровулнинг ёнига ўтиб ўтирди. Суратдагилар орасида ўша қароқчининг бор-йўқлигини аниқлаш ниятида саҳифаларни шошмасдан варақлашга киришди.\n– Ие, вей, манавиниси опшепитимизнинг бошлиғи-ку! – дея албомни ўзининг олдига сурди қоровул. – Ётиб чиққанми?\nМастонов индамади. Қоровул бошмалдоғига тупуриб, албомни пайпаслай кетди. Ўртароқдаги саҳифалардан бирида яна тўхталиб: «Ие, вей, шу жувон ҳам ўғрими?»– деб сўради. Мастонов «йўқ» дегандек бош тебратди.\n– Олиб сотарми?\n– Юлиб сотар, – сирли жилмайди Мастонов.\nҚоровул гапнинг тагига етиб, суратга суқланди.\n– Оти нима? Қаерда туради ўзи?\nМастонов юзини ўгириб, чуқур хўрсинди. Қоровул албомни титкилашда давом этди. Ниҳоят, суратлардан бирига титроқ бармоғини босиб: «Мана! Мана шу!»– деди. Энди Мастоновнинг ўзи туйқус ҳаяжонланиб кетди.\n– Яхшилаб қаралсин... Адашилмасин, отахон, адашилмасин.\n– Алдасам, каломулло урсин, начайлик.\nҚоровул кетиши биланоқ Мастонов темир жавондаги қоғозларни ағдар-тўнтар қилиб, зарур папкани топди, айрим саҳифаларни диққат бериб кўздан кечиргач, телефон паррагини ғилдиратди.\n– Саломат бўлинсин, ўртоқ полковник. Мастоновман... Шахсан шубҳа қилганимдек, омбор масаласи «Қорабуқа» лақабли номдор талончига бориб тақаляпти. Лаббай? Делоси қўлимда турибди. Жуда пихини ёрганлардан. Уч ёшида энаси сочига осиб юрадиган кумуш тангани ўмариб, «шара-бара»чидан сурнай олган. Иккинчи синфда «Аълочилар ҳурмат тахтаси»ни, учинчи синфда Авлонийнинг портретини, бешинчи синфда Макаренконинг бюстини ўғирлаган. Уйда ўтин йўқ деган баҳона билан бир неча партани гумдон қилишда айбланиб, еттинчи синфда мактабдан ҳайдалган. 1951 йилда Н-қисмга қарашли «Т-34» танкини олиб қочиб, бозорда харидор ахтариб турганда қўлга тушган. 1960 йилда омонат кассани, 1973 йилда тилла магазинни талаган. Бундан ўн бир ой бурун охирги жазо муддатини ўтаб чиқиб, ҳеч қандай касб-кори бўлмагани учун савдо растасида кооператив туалет очган. Навбатдаги жиноятга қўл ургунга қадар мазкур туалет директорлиги лавозимида узлуксиз ишлаб келган...\nКўп ўтмай, «Омбор оператсияси»да иштирок этаётганларга махсус пакетлар жўнатилди: «Барча постлар диққатига! Икс кварталдаги игрек омборни «Қорабуқа» лақабли ашаддий қаллоб талагани маълум бўлди. Унинг ташқи қиёфаси: барзанги, япалоқ юзида иккита кўз, биттадан бурун ва оғиз жойлашган. Афти қорача, бироқ бетига упа суртиб олиш эҳтимоли бор. Алоҳида белгиси: қизил рангни кўрганда асабий ғудранади. Беҳад уддабурон – автомашинани иккита ғилдиракда ҳайдай олади, сувда оқимга қарши минутига уч ярим мил тезликда сузади, оддий зонтикка ишониб самолётдан сакраши мумкин, оғзидаги носни беш қадам наридаги рақибнинг кўзига бехато тупуради. Қўлга олишда катта эҳтиёткорлик зарур. Жиноятчининг фотосурати «Тавсиянома»га илова қилинмоқда».\nИзқуварларнинг «ғиз-ғиз»и кучайгани сайин, оломон ўртасида «мишмиш»лар ҳам авжга минаётганди.\n– Қоровул чордоқда экан. Пулемёт отиб, ўғрига теккизолмабди.\n– Ҳе, аттанг, гранатаси бўлганда-ку... Бунақа ноёб мол сақланадиган омбор қоровулига граната бериш керак, ўртоқлар.\n– Йирик бандитлар ҳозир ҳам бор экан-да, а?\n– Ўв, яхшилар, ўзи нима гап?\n– Во, ҳалиям ғафлатдамилар? Эшитмадингизми? «Шира-ширғоқ» универмагининг омборига томтешар тушибди. Илғорларга рўйхат билан бериладиган шакардан бир қопини паққос уриб кетганмиш-а!..\nЁЗУВЧИДАН ҚЎШИМЧА: магазинларда шакар тиқилиб ётадиган кун балки яқиндир. Аммо бу, ўшанда сатиранинг ҳам куни битади, дегани эмас.\n"http://www.kutubxona.com/wiki/index.php?title=Anvar_Obidjon._XX_asr_talonchiligi_(hajviya)_/_Kiril&oldid=2469" dan olindi


Санкт-Петербург яқинида полициячилар БТРни тақиб қилдилар\n7 февралда Россиянинг Ленинград вилоятида жангари фильмлардаги каби воқеа юз берди – полициячилар зирҳли машинани (бронетранспортёр) тақиб қилдилар. Жанговор машинанинг ичида дала ҳовлисида дам олаётган икки нафар маст ҳолатдаги эркак бўлган. Улар БТРда ён-атрофни сайр қилишга қарор қилишган.\nПолиция бўлимига бу ҳақдаги хабар эрталабки соат 5 ларда келиб тушган. Караваево қишлоғида яшовчи бир эркак телефон қилиб, "Менинг томорқамда БТР юрибди", деб қўрқувдан гўшакка бақираёзган.\nЙўл ҳаракати хавфсизлик давлат инспекцияси ходимлари воқеа жойига чиқиб, БТРни Усть-Луг денгиз порти яқинида учратишган. Уларнинг машинаси БТР ғилдираклари тагида қолиб кетишига бир бахя қолган: БТРни бошқараётган маст ҳолдаги ҳайдовчи уни тўғри полициячилар машинасига қаратиб катта тезликда ҳайдаб келган. БТР ҳайдовчиси охирги лаҳзада тўқнашиб кетишини англаб, далага қараб кескин бурилган ва у ерда дарахтга бориб урилган.\nПолиция ходимлари машинада даладан ўта олмаганлар ва БТР ҳайдовчисини пиёда тутишларига тўғри келган.\n"БТР рулида 30 ёшли маст ҳолатдаги эркак бўлган. Унинг шериги ҳам кайфда бўлган", деб айтдилар полициячилар.\nБТР ҳайдовчиси Санкт-Петербургда яшашини, Кингисеппск туманида дала ҳовлиси ва яхтаси борлигини тан олган. Бироқ у БТРни қаердан олганини тушунтириб бера олмаган.


Ўшда содир бўлган қуролли ҳужум натижасида икки милициячи жароҳат олди - 0\nЎшда содир бўлган қуролли ҳужум натижасида икки милициячи жароҳат олди. Бу ҳақда Ўш вилояти милицияси матбуот хизмати хабар бермоқда.\nҲодиса бугун, 13-январь куни тунги соат 01:00 атрофида Қора-Қулжа тумани Қора-Қулжа қишлоғида содир бўлган. Унда вояга етмаганлар билан ишлаш инспекцияси инспектори, кичик лейтенант С.Б. машинасида ўтирган пайтда номаълум шахс унга қарши 16 калибрли икки ўқли милтиқдан ўқ узган. Кичик лейтенантнинг елкасига 7-8 ўқ тегди.\nЖиноятчи воқеа жойига чақирилган тезкор гуруҳ аъзоларига ҳам ҳужум қилган. Терговчи Д. К. машинадан тушаётганда елкасига ўқ узган. Милиция зобити унга отишма содир бўлган жойда ўқ узганда у воқеа жойидан қочиб кетган.\nИккала милициячи ҳам касалхонага етказилган ва ҳозирда шифокорлар назорати остида.\nШунингдек бу воқеа юзасидан жиноий иш қўзғатилди, Қора-Қулжа туманида “Перехват” операцияси бошланди ва туманга кириш ва чиқиш жойларида постлар ўрнатилди.\nҲозирда судгача тергов ҳаракатлари олиб борилмоқда ва гумонланувчини аниқлаш ва ҳибсга олиш бўйича тезкор cуриштирув ишлари олиб борилмоқда.